description: Eksperdi hinnangul näitab see, et üha enam noori läheb laia matemaatikat õppima, et tõenäoliselt ollakse oma valikutes teadlikumad. Ka mängib oma rolli see, et laia eksamit tegemata populaarset infotehnoloogiat õppima minna ei saa.

title: Riigieksamite analüüs: lai matemaatika aina popim, sest muidu tasuvat ITd õppida ei saa

maintext:
2011. aastal astuti suur samm edasi senisest traditsioonilisest matemaatika õpetamisest ning õpilased said hakata valima, kas asuvad õppima kitsast matemaatikat või laia matemaatikat. See tähendas omakorda, et laia matemaatika õppijatel sai olema rohkem tunde kui kitsa kursuse tegijatel.
Tänavu valis kitsa eksami 3440 ja laia eksami 4604 noort. Kitsa matemaatika eksami keskmine tulemus oli värskete lõpetajate seas 39,9 punkti ja laia eksami keskmine oli 56,3 punkti.
Aasta varem oli laia kursuse keskmine tulemus eksamil 50,8 ja kitsa 37,0. Kaks aastat tagasi, kui kitsa ja laia matemaatika eksameid tehti esmakordselt, oli keskmine tulemus veelgi madalam. Seega näib, nagu oleks uus süsteem end igati õigustanud.
Tulemused parenevad, sest õpetajad harjuvad
«Kindlasti ei saa sellist järeldust teha ainult eksamitulemuste keskmiste näitajate põhjal,» lükkas SA Innove hariduse agentuuri juhataja Tanel Oppi selle ümber. Ta selgitas, et viie aasta taguse muudatuse mõju peegeldub eelkõige selles, et kui õppekava või eksami formaat muutuvad, siis langevad tõenäoliselt ka keskmised tulemused mõnevõrra. Seda seetõttu, et õpetajatel ja õpilastel läheb uuega harjumiseks aega.
Tõepoolest, 2013. aastal, kui matemaatikaeksam oli veel vanas formaadis, oli keskmine tulemus sootuks kõrgem, 61 punkti. See, et keskmine tulemus on nüüd aasta-aastalt paranenud, näitab, et uut süsteemi võetakse tasapisi omaks.
«Eksamitulemuste tõus näitab eeldatavasti, et õpetajad ja õpilased on kohanenud uue süsteemiga, sealhulgas on välja kujunenud õppeprotsess koolides kitsa ja laia õpetamisel. Ka valikud laia või kitsa eksami osas on teadlikumad,» rääkis Oppi.
Raskemat eksamit ei kardeta
Veel suuremgi muutus näib aga hoopis see, et abituriendid kalduvad aina rohkem valima just laia, mitte kitsast eksamit.
Kui viimasel kahel aastal on laia matemaatika eksami tegijaid umbes viiendiku võrra rohkem, siis näiteks 2014. aastal oli laia ja kitsa eksami tegijaid peaaegu ühepalju. Seega on aasta-aastalt üha rohkem neid, kes keskenduvad juba gümnaasiumi algul laiale matemaatikale.
Oppi hinnangul näitab see ilmselt tendentsi, et õpilased teadvustavad ühe selgemalt, et laia matemaatika tulemus on oluline edasiõppimise võimaluste kindlustamiseks.
Samas aga ei ole ka see järeldus liialt mustvalge. «Meie kogemuse põhjal võib öelda ka seda, et väga tihti järeldavad noored oma senise kokkupuute põhjal matemaatikaga, mis alati ei ole olnud kõige positiivsem, et neile ei lähe laia matemaatikat vaja,» osutas Innove spetsialist.
Laia matemaatikat vaja IT õppimiseks
Üks põhjus, miks aina enam noori laia eksami valib, on tõenäoliselt ka see, et näiteks tehnikaülikooli vastuvõtul nõutakse just laia eksami tulemust. Küll peab Oppi sõnul arvestama, et matemaatika õppimine kestab kogu koolitee ning näiteks teises kooliastmes tekkinud lüngad mõjuvad ka edaspidi ja nö reale saamine kestab.
«Siin tuleb kindlasti kasuks, kui on laialdaselt teada Eesti infotehnoloogia edu ja see motiveerib matemaatikateadmiste kasvule,» arvas ta.
Ka võib noori ajendada laia eksamit valima see, et see annab võimaluse õppida infotehnoloogiat ja infotehnoloogia on omakorda väga tasuv ala. «See kõlab loogilisena kui eeldada, et inimesed teevad ainult ratsionaalseid valikuid. Näiteks ka mitmetel humanitaarerialadel on keskmine palgatase kõrge ja alati ei eelda see kõrgkooli astumisel matemaatika riigieksamitulemust,» kommenteeris ekspert.
ÜKS KÜSIMUS
Kui nüüd üks hetk peaksidki õpilased täiesti selgelt eelistama laia matemaatika eksamit ning kitsa tegijate osakaal jääb marginaalseks, siis kas kitsam eksam võibki oma mõtte kaotada? Või tuleb siiski endiselt arvestada ka tasemelt nõrgematega, ka siis, kui neid on väga vähe?
Mitte miski ei anna alust eeldada, et kitsa matemaatika eksami valivate õpilaste hulk lähiaastail marginaalselt väikeseks taandub. Pigem jätkub trend, et eksaminandide arv kui selline väheneb. Ja see on tingitud demograafilistest teguritest.
Matemaatika teadmiste statistika paistab silma suurema hajuvusega kui teised ained. Näiteks oli sel aastal kõige rohkem 100 punktiseid töid ning ka varasematel aastatel on olnud selgelt palju õpilasi 100 punkti ümbruses. Samas on üsna palju õpilasi ka alumises otsas.
Kuna matemaatikat õpetatakse teiste ainetega võrreldes üsna suures mahus, siis see tekitabki ka suure erinevuse. Seega lähimas tulevikus ei anna see tuge kitsa matemaatika kadumise ennustamiseks. Kõigil õpilastele ei lähe vaja sama laialdasi teadmisi matemaatikas.
Kitsa matemaatika kursusel õppinuid ning eksami sooritanuid ei saa käsitleda kui tasemelt nõrgemaid. Eestis on gümnaasiumi astme õppekava kujundamisel arvestatud, et õpilaste edasiõppimise huvid võivad olla erinevad ning on mõistlik pakkuda õpilastele valikuvõimalusi nende huvidest ja võimetest lähtuva õppekava kokkupanemiseks.
Kitsa matemaatika kursus vastab sellele, mida elukutsetel, kus põhjalikke matemaatikateadmiseid edasiõppimiseks ei eeldata, vajatakse ning juhul kui õpilane sellele vastava kitsa matemaatika riigieksami valib ja edukalt sooritab, siis on ta igati valmis nii õpingute jätkamiseks kui iseseisvaks eluks.


description: Politsei käivitas otsingud tuvastamaks täna Viljandis kodust lahkunud ja arvatavalt Kõpu valda suundunud 78-aastase Tõnise asukohta.

title: Politsei otsib Viljandimaal kadunuks jäänud 78-aastast Tõnist

maintext:
Politsei abi Tõnise asukoha tuvastamisel palus tema lähedane, kelle sõnul pidanuks Tõnis täna hommikul minema Viljandimaal Tänassilma kanti jahile, kuid mees sinna ei jõudnud. Lähedaste mure on seda suurem, et Tõnis lahkus kodust küll oma tavapärases jahiriietuses, ent relva ega jahitunnistust ta kaasa ei võtnud.
Politsei kogus infot mehe tuttavatelt, kelle hinnangul olevat Tõnis kodust lahkumise eel käitunud kahtlaselt. Teada on, et Tõnis kurtis eelnevalt oma tervisliku seisundi pärast, mistõttu ei saa välistada, et ta võib kõrvalist abi vajada. Seda enamgi püüdsid lähedased ja tuttavad täna jooksvalt Tõnisega telefonitsi ühendust saada, kuid mehe mobiiltelefon on välja lülitatud ning tema asukohta pole seega võimalik positsioneerida.
Õhtupoolikuks õnnestus välja selgitada, et mitu inimest nägid päeval Tõnist suundumas Kõpu valda, kus on tema sünnikodu. Sinna on suundunud ka praegusel ajal politseinikud ja Tõnise tuttavad, et mees üles leida ning saada selgust, kas tema tervis või elu võib olla ohtu sattunud.
Kõigil, kel on infot Tõnise asukohast, palutakse sellest teada anda hädaabinumbril 112.

fasttext_language: et


description: Narva kesklinnas leidis 26. oktoobril kella 12.00 ajal juhtum, milles politsei pidas Tallinna maantee maja number 49 juures kinni joobes juhi.

title: Narvas peeti kinni perearst, kes oli järjekordselt joobnuna autoroolis

maintext:
Rus.Postimees teatel ei suutnud Honda CR-V roolis olnu pikivahet hoida ja sõitis Mercedes-Benzile sisse, kuid masinates olnud vigastada ei saanud ja autodel oli vaid plekimõlkimisi.
Juhtumi pealtnägijate sõnul oli Honda roolis olnud mees tugevas joobes, kuna ta seisis vaevu jalgadel. Sündmuskohale saabunud politsei jaoks oli tegemist tuttava isikuga, kes oli ka varem joobes autorooli taga olnud.
Ilmnes, et tegemist oli Narva perearsti Vladimir Dementjeviga, kes töötab kohalikus Tervisekeskus OÜs. Arsti töökohast teatati, et arstiga ei olnud reedel võimalik kontakti saada, sest ta ei vastanud oma telefonile.
Virumaa abiprokuröri Ragnar Plistkini teatel tabati 61-aastane Dementjev joobnuna roolist ka augusti alguses ja siia algatati kriminaalasi.
Hoolimata varasemast juhtumist istus arst uuesti joobnuna rooli taha ja seega on ta ohtlik, prokurörid nõudsid kohtu kaudu ta vahi alla võtmist.
«Joobnuna auto juhtimine on seadusega keelatud, kaasliiklejad satuvad selle tõttu ohtu, sellise juhid tuleb ühiskonnast eemaldada,» selgitas Plistkin.
Viru ringkonnaprokuratuur teatas 28. oktoobril, et kohtu otsuse kohaselt võeti Dementjev üheks kuuks vahi alla.
Ringkonnaprokuratuuri teatel käsitletakse perearsti kahte joobes roolis olemise juhtumit ühena.


description: Euroopa Parlamendi saadik, Reformierakonna aseesimees Kaja Kallas kirjutab oma blogis, et on valmis loobuma 2017. aasta kohalikel valimistel Tallinna linnapeaks kandideerimast, sest ehkki tal oleks tahtmist, ei toeta erakonna liidrid teda. Omalt poolt toetaks ta linnapeakandidaadina aga hoopis Marina Kaljuranda.

title: Kaja Kallas on valmis Tallinna linnapeaks kandideerimisest loobuma

maintext:
Postimees avaldab Kaja Kallase blogipostituse täismahus:
Eelmisel nädalal on käinud mitmest loost läbi uudis, et ma tahaksin olla Reformierakonna Tallinna linnapea kandidaat ja vedada erakonna kohalike valimiste nimekirja. Vastab tõele, et selline mõte on mul olnud mõnda aega.
Kuigi mulle väga meeldib mu töö Euroopa Parlamendis ning minu tööd tunnustatakse, mõtlen ikka pidevalt sellele, kuidas Eestisse tagasi tulla. Eestis on mu pere ja sõbrad.
Tallinna piirkonna esimees ütles mulle (võib-olla poolnaljatades), et Tallinna valija tahab linnapeaks valget heteroseksuaalset meest, kahe lapse isa. Kuigi ma ei ole selle väitega endiselt sisuliselt nõus, siis vaadates erakonna juhtfiguuride erinevaid väljaütlemisi eelmisel nädalal, siis on selge, et minul erakonna juhtfiguuride toetust kohalike valimiste kampaaniat vedama asuda ei ole. Ja seetõttu teatan siin avalikult, et olen valmis oma kandideerimisest loobuma.
Kuivõrd puutun oma töös pidevalt kokku erinevate innovatiivsete ettevõtmiste ja lahendustega, siis märkasin, et kuigi Eestil on tugev edumeelse digiriigi kuvand, siis ei ole selline kuvand Tallinnal. Kui loetletakse nn innovatsioonisadamaid (ingl innovation hub), kus innovaatilistel ettevõtmistel ja algatustel on hea areneda, siis pole selles nimekirjas Tallinna. Ometi oleks Tallinnal kõik eeldused olla selles vallas väga edukas ja meelitada siia edumeelseid lahendusi ja ettevõtmisi ning seeläbi ka töökohti.
Olen lugenud terve hunniku raamatuid linnade arengust ja poliitikatest, olen kohtunud mitmete innovaatiliste linnade juhtidega. Põnevaim kohtumine oli Palo Alto linnavalitsusega, kus arutasime väga põhjalikult seda, kuidas nad pakuvad tegelikult Räniorus oma ideid arendavatele ettevõtetele platvormi ja mida see linnale seeläbi tagasi annab. Kuidas tekitada selline keskkond, kus inimestel oleks hea elada ja samas ettevõtetel ideaalne kasvada. Raamatutest oli kõige inspireerivam Robert Caro «Power Broker», mis räägib New Yorgi arengust selliseks nagu me seda hetkel teame läbi ühe mõjuka linnaametniku arenemise prisma.
Eelmise aasta sügisel võtsin ühendust Reformierakonna Tallinna piirkonna juhi Kristen Michaliga, et mõtetest Tallinna suunal rääkida. Saime kokku ja avaldasin talle ka, et mul oleks tahtmist ja jõudu nii uusi ideid pakkuda kui ka nimekirja vedada. Kui teha edukas tulemus valimistel, mis annaks võimaluse linnavalitsus (koalitsioon) moodustada, siis oleksin valmis oma elu Brüsselis jätma ja tuleksin seda tegema suure õhinaga, sest näen kui palju tänapäevasemaks saaks linnavalitsemist muuta. Saime veel paar korda kokku, aga meie arusaamised võimalikest ideedest ja strateegiast, kuidas valimistele läheneda, ei kattunud.
Samas ajal võtsid minuga ühendust erinevad erakonna Tallinna piirkonna liikmed, kes arvasid, et ma võiks valimisi vedada ning andsin ka selgelt teada, et ma sooviksin olla erakonna linnapeakandidaat ja kui valimised on edukad, siis tulengi tagasi. Kohtusin ka erakonna esimehega, kus seda soovi avaldasin.
Tallinna piirkonna esimees ütles mulle (võib-olla poolnaljatades), et Tallinna valija tahab linnapeaks valget heteroseksuaalset meest, kahe lapse isa. Kuigi ma ei ole selle väitega endiselt sisuliselt nõus, siis vaadates erakonna juhtfiguuride erinevaid väljaütlemisi eelmisel nädalal, siis on selge, et minul erakonna juhtfiguuride toetust kohalike valimiste kampaaniat vedama asuda ei ole. Ja seetõttu teatan siin avalikult, et olen valmis oma kandideerimisest loobuma. Ma ei taha, et korduks samasugune olukord nagu presidendivalimistel, kus tegelikult polnud selgust ega tuge ühele kandidaadile ning seeläbi kaotasid kõik.
Kui te küsite mult nüüd, et keda nimetatud kandidaatidest (Kristen Michal, Yoko Alender, Marina Kaljurand) olen valmis toetama, siis sellest rivist oleks kõige suurem võimalus Marina Kaljurannal. Marina Kaljurand kõnetavat nii eestlasi kui venelasi, nii vanemaid kui ka nooremaid. See oleks võimalus realiseerida oma suur presidendivalimistel kogutud toetus tegelikel valimistel.


description: Mandri ja Lääne-Eesti suursaarte vahelise laevaliikluse opereerimise üle võtnud Tallinna Sadama tütarfirma TS Laevad juhi Kaido Padari sõnul sujus täna öösel kõik hoolimata teatud tagasilöökidest sujuvalt, mille eest tuleb kiita nii Saaremaa Laevakompaniid kui ka uut operaatorit.

title: TS laevade juht: laevaliikluse ülevõtmine sujus ladusalt

maintext:
Padar ütles Postimehele, et Saaremaa Laevakompanii tegi TS Laevadega väga head koostööd, kui oli valmis jätkama liiklemist ka pärast südaööd.
«Nagu me teame, oli reedel kella 13-18.45 tormi tõttu liiklus Virtsu-Kuivastu liinil katkenud. Kõik tahavad just reede õhtul minna Saaremaale koju või tuttavatele külla, seetõttu tekkisid päris pikad järjekorrad. Meie alustasime südaööl laevaliikluse ülevõtmise tehnilise ettevalmistusega, samal ajal jätkas Saaremaa Laevakompanii kella 5ni hommikul. Meie võtsime laevad üle kell 5, kuigi algse kokkuleppe järgi pidi see toimuma kell 12 öösel,» rääkis Padar.
Tema sõnul sujus tehnilise poole pealt kõik suurepäraselt. TS Laevade koostööpartnerid Nortal ja Hansab seadsid piletimüügisüsteemid kiiresti üles. «Inimesed olid enne nii-öelda kuiva trenni teinud ja teadsid väga hästi, mida nad sadamates tegema peavad,» lausus Padar.
Ta möönis, et loomulikult tekitab inimestes pahameelt see, kui tuleb tundide kaupa sadamas oodata, aga ilma vastu ei ole keegi kaitstud. «Ilus see ei ole, aga sellises olukorras tuleb inimeste rääkida ja nii me ka tegime,» rääkis Padar, kes käis ka ise reede õhtul Virtsu sadamas kohapeal inimestega rääkimas ja jagas neile kommi.
«Kahju on sellest, et parvlaeva Hiiumaa tehniline rike ei lasknud laeval reedel dokist välja tulla. Pühapäeval loodame, et saame selle laeva kohta positiivseid uudiseid,» sõnas ta.
Padar nentis, et suuremat meedia tähelepanu sai eile ja täna Virtsu-Kuivastu liin, kuid palju positiivset tagasisidet on tulnud Rohuküla-Heltermaa liinilt.
«Saatsime Rohuküla-Heltermaa liinil sõitvatele inimestele kingituseks kringlit ja sealtpoolt on tulnud ainult positiivset tagasisidet,» rääkis ta ja lisas, et üleüldse on inimeste tagasiside valdavalt positiivne, kuigi on ka loomulik, et mõni inimene tundidepikkuse sadamas ootamise pärast pahandab.
«Praegu on meie suurim väljakutse selle, et me saaksime kõik süsteemid korralikult kahe nädala jooksul toimima. Veel suurem väljakutse on saada lähinädalatel kätte uued laevad. Võtame kohe esmaspäeval härjal sarvist. Terve see nädal on läinud laevaliikluse ülevõtmise ettevalmistuse tähe all. Paljud meie inimesed ei ole alates eilsest seni veel magama saanud. Elame päev korraga, homme on vaja saarte pealt inimesed ära tuua. Esmaspäeval hakkame tegelema uute laevadega,» ütles Padar.
Ta rõhutas, et Lääne-Eesti saartele sõitvad inimesed ei tohiks jätta sadamasse minekut jätta viimasele hetkele, kuna käimas on üleminekuperiood, mille käigus võib tulla ette ootamatuid viivitusi. Ta soovitas inimestele vaadata veebilehte praamid.ee, kust saab operatiivset infot.
Mandri ja Muhumaa vahelisel Virtsu-Kuivastu liinil sõidavad praegu parvlaevad Ionas ja Harialid ning mandri ja Hiiumaa vahelisel Rohuküla-Heltermaa liinil St. Ola ja Regula.


description: Siseministeerium tegi kaitseministeeriumile ettepaneku kaaluda ajateenistuse baasõppesse abipolitseiniku koolituse lisamist.

title: Ministeerium tahab koolitada sõduritest abipolitseinikke

maintext:
Eestis on praegu tuhatkond abipolitseinikku, igal aastal asub ajateenistusse üle 3000 inimese.
«Vastavalt siseturvalisuse arengukavale soovime analüüsida võimalust lisada ajateenijate väljaõppesse korrakaitseplokk. Sisult oleks see sarnane praeguse abipolitseiniku õppega,» kinnitas siseministeeriumi pressinõunik Toomas Viks.
Ta lisas, et kui idee teostub nii, et korrakaitseplokk kattub suuresti või isegi täielikult abipolitseiniku esmase õppega, siis saaks inimene pärast ajateenistuse läbimist hakata abipolitseinikuks.
Siseministeeriumi korrakaitse- ja kriminaalpoliitika osakonna nõunik Eimar Veldre lisas, et vaja on alles analüüsida, kuidas see kõik korralduslikult välja nägema hakkab, mida tähendab ajaliselt ja rahaliselt.
Abipolitseinike väljaõppekava maht on 40 tundi, kava hõlmab järgmisi valdkondi: õiguse alused, abipolitseiniku kaasamine, haldusmenetlus ja meetmete rakendamine, ennetus ja järelevalve, lastekaitse, tegevus sündmuskohal, isikutega suhtlemine, vahetu sund ja eriettevalmistus, esmaabi, raadioside kasutamine.
Veldre kinnitas, et automaatselt kellestki pärast ajateenistust abipolitseinikku siiski ei tehta, sellele peab eelnema soovivavaldus. «Me lihtsustaksime abipolitseinikuks tulemist,» ütles ta.
Siseministeeriumi hinnangul on valitsuse heaks kiidetud siseturvalisuse arengukavas võetud siht, et korrakaitse- ja päästeasutuste kõrval annavad turvalisuse tagamisse oma panuse kõik Eesti elanikud. Praegu peab enamik seda suuresti politsei ja kutseliste päästjate ülesandeks, kuigi mitmed turvalisusega seotud probleemid ei ole lahendatavad pelgalt riigiasutuste teenistujatega.
Arengukava on koostatud aastani 2020. «Võib juhtuda, et selle perioodi sisse jääb esimene lend ajateenijaid, kellel õnnestub see läbida koos korrakaitseõppega,» lisas Veldre.
«Seda, kas ja kuidas mahutuks väljapakutud korrakaitse väljaõpe ajateenijate baasõppesse, tuleb hakata koostöös siseministeeriumiga analüüsima. Praeguses seisus ei oska kaitseministeeriumi seisukohalt öelda, kui mõistlik ja tehtav selline lisandus väljaõppesse oleks, see tulebki ministeeriumite koostöös välja selgitada,» kinnitas kaitseministeeriumi pressiesindaja Andres Sang.
Hiljuti kirjutas Postimees, et kaitseministeeriumil on omakorda plaanis töötada välja eelnõu, et sõjaväepolitsei saaks tegelda ka liiklusjärelevalvega ning teha esmaseid menetlustoiminguid.
Esiteks toimub kaitseväe väljaõpe piirkondades, kus politsei- ja piirivalveameti (PPA) järelevalve on vähene, sest liikluskoormus on väike. See toob aga kaasa selle, et osa juhte eirab teadlikult liikluseeskirja. Samas on piirkonnas olemas sõjaväepolitsei, kes võiks joobes sõitjad ja kiiruseületajad n-ö vahele võtta.
Veel on olnud probleemiks see, et õppuse piirkonnas hakkab keegi kolmas inimene õppust häirima või seab osalejad ohtu – jälitab kaitseväe sõidukeid, sõidab joobes peaga, eirab liikluskorraldust. Kolmas oluline moment on olukorrad, kus korda rikuvad kaitseväe töötajad või ametnikud, kaitseväelased või sõjaväelisse väljaõppesse kaasatud muud isikud.


description: Ettevõtlusminister Liisa Oviir teatas täna, et ta andis EASi nõukogule suunise teha president Toomas Hendrik Ilvese firmale OÜ Ermamaa antud toetuse suhtes audit.

title: Minister Oviir andis EASile suunise viia läbi OÜ Ermamaa juhtumi suhtes audit

maintext:
Oviir palus EASi nõukogul hinnata aastatel 2007 kuni 2016 EASi juhatuse poolt tehtud otsuseid OÜle Ermamaa turismitoetuse abikõlbulikkuse perioodi peatumise-pikendamise ja tagasinõude osas.
«See info, mis minul on juhatuste käest saadud, selle järgi peaks olema kõik asjad korralikult ja õigesti tehtud, aga kuna see on teema, mis on nii selgelt riivanud ühiskonna õiglustaju, palusin vaadata kogu see aegrida ja otsused järgi, kas tõesti on siis järgitud kõiki tol hetkel kehtinud norme,» selgitas Oviir Postimehele. «Kuna minu info on juhatuse käest, palusin, et see tellitaks väljastpoolt organisatsiooni.»
Oviir lisas, et tema palve oli, et audit saaks tehtud võimalikult ruttu. «Andsin suunise nõukogule alles täna ja tean, et esmaspäeval teevad nad telefonikoosoleku, et audit otsustada ja tellida. Nõukogu korraline koosolek on 2. novembril, nii et kui võimalik, sooviksin, et seal oleks juba võimalik auditi tulemustega tutvuda või kas või näha vahekokkuvõtteid sellest.»
Oviir soovib, et esile tuleks kogupilt ning otsuse osas ei jääks kahtlusi. «Need kahtlused on halvad nii toetuse saajale kui ka organisatsioonile, kes toetuse andis.»


description: Keskerakonna esimees Edgar Savisaar postitas öösel Facebooki nimekirja oma etteheidetest vastasleerile, kes muu hulgas üritab tema sõnul varjata ka partei erakorralisel kongressil osalevate delegaatide nimekirju.

title: Savisaare kaheksa etteheidet vastasleerile

maintext:
Savisaar kirjutas ööl vastu esmaspäeva sotsiaalmeedias, et esiteks tegi Tallinna linnapea kohuseid täitev juhatuse liige Taavi Aas ettepaneku kaevata erakonna aukohtusse riigikogu liige Marika Tuus-Laul, kes kogus talle toetusallkirju. «Tema süütegu seisnevat selles, et ta ei olevat piirkonna liikmena arvele võetud,» märkis ta.
Teiseks lasti Savisaare sõnul lahti peasekretär Oudekki Loone, kuna ta olevat varjanud juhatuse eest nõuet erakonna vastu. «Tegelikult see nõue ei olnud kehtiv ja Loonel ei olnud mingit põhjust selle ümber kära teha. Siis tõsteti Loone vastu süüdistus, et ta olevat Aadu Musta laualaekast varastanud 114.00 eurot, mida küll kuidagi ei õnnestunud tõestada,» kirjutas Savisaar.
Kolmandaks lasti tema sõnul lahti Kesknädala peatoimetaja Urmi Reinde, kes «keeldus lehte panemast Jaak Aabi artiklit, kuna tähtaeg lehe saatmiseks trükikotta oli möödas». Savisaare sõnul seda talle ei andestatud, kuigi Reinde pidi viie nädala pärast nagunii minema pensionile.
Neljandaks kirjutas Savisaar, et kui Jüri Ratas, Kadri Simson ja Mailis Reps haarasid erakonna büroos võimu, siis esimese asjana vahetasid nad maja uste lukud, «et keegi Savisaare pooldaja sisse ei pääseks».
Viiendaks meenutas ta Priit Kutseri vallandamist. «Taavi Aas ja Kalle Klandorf vallandasid linnapea nõunik Priit Kutseri usalduse kaotuse tõttu, sest ta käis koos Karilaiuga väljas – pool tööaega linnavalitsuse majas kohvi joomas. Karilaidu ei puudutatud,» kirjutas ta.
Kuuenda etteheitena märkis Savisaar, et Simsoni nõudmisel löödi Keskerakonna juhatuse istungilt minema TV3 ajakirjanik Katrin Lust, kuigi erakonna esimees oli lubanud ajakirjanikul koosolekust osa võtta.
Seitsmendaks kirjutas Savisaar, et peasekretäri kohuseid täitev Jaak Aab tsenseeris tema kirju ega võimaldanud tal erakonnaga sidet pidada. «Kirjadele kirjutati kommentaare ja ei lubatud esimehe kirju ilma nendeta listi üles panna,» märkis ta.
Kaheksandaks võeti tema sõnul vastu seisukoht, et büroo töötajatel ei ole õigust väljastada kongressi delegaatide nimekirju kellelegi, isegi mitte erakonna esimehele. Postituse lõpus viitas ta, et etteheidetele tuleb veel lisa.
Edgar Savisaar / Facebook
Tund aega varem tehtud postituses avalikustas ta Aabi kirja, mis tema sõnul oli saadetud erakonna sekretärile. «Senine peasekretär ei andnud kirjalike käske, vaid püüdis leebemalt hakkama saada. Nüüd aga on Aabil nähtavasti nii suur hirm, et mina delegaatidega ise räägin, nii et neid varjatakse minu eest,» kirjutas ta.
«Piinlik küll, kui erakonna esimehele antakse käsk mitte näidata delegaatide nimekirju,» kirjutas ta öises postituses sõnastusega eksides. «Küllap kardetakse, et kui ma mõne saadikuga räägin, siis võib see meelt muuta ja hääletab Ratase asemel kellegi teise kandidaadi poolt.»
Keskerakonna erakorraline kongress koguneb erakonnale juhti valima järgmise nädala laupäeval.


description: Postimees vahendab täna otsepildis kaht pressikonverentsi, kus esmalt Keskerakonna esimees Edgar Savisaar ning seejärel tema vastasleeri kuuluv riigikogu aseesimees Jüri Ratas räägivad valmistumisest Keskerakonna novembris toimuvateks erakorralisteks juhivalimisteks.

title: Otsepilt: Keskerakond valmistub kirglikult uuteks juhivalimisteks

maintext:
Savisaar annab pressikonverentsi kell 12 Keskerakonna büroos, kus on kohal ka tema toetajatest riigikogu liikmed Oudekki Loone ja Peeter Ernits. Savisaar on varem korduvalt kinnitanud, et ei kavatse Keskerakonna esimehe kohast niisama lihtsalt loobuda.
Kell 13 algab pressikonverents Toompeal Komandandi majas, kus Ratas tõenäoliselt teatab, et kandideerib ka ise Keskerakonna esimeheks. Seni pole Ratas erakorralist kongressi ja oma võimalikku kandideerimist kommenteerinud.
Ratase pressikonverentsil osaleb ka riigikogu keskfraktsiooni esimees Kadri Simson, kes kandideeris Savisaare vastu Keskerakonna esimeheks eelmisel, mullu novembri lõpus toimunud korralisel kongressil. Toona jäi Simson Savisaarele 55 häälega alla.
Ka Ratas on ühe korra Savisaare vastu juba kandideerinud: 2011. aasta augustis peetud kongressil toetas teda uue esimehena 643, Savisaart aga 925 delegaati.
Nüüdse kongressi eel on Savisaar pidanud loogilisemaks, et tema kõrval kandideeriks esimeheks äsja presidendivalimistel osalenud riigikogu liige Mailis Reps. Reps on samas korduvalt kinnitanud, et sellist plaani tal ei ole.
Erakorralise kongressi kokkukutsumist arutab partei volikogu sel laupäeval. Juhatuse ettepaneku kohaselt peaks kongress toimuma 5. novembril Paides.


authors:
Reporter
Postimees Plussi Tegevtoimetaja

description: Reformierakond kogus tänavu kolmandas kvartalis rekordvähe annetusi, parlamendiparteidest sai Reformierakonnast veel vähem annetusi vaid kaheksa saadikuga esindatud Vabaerakond.

title: Reformierakond kogus kolme kuuga rekordvähe annetusi

maintext:
Kui tänavu esimeses kvartalis sai Reformierakond annetusi 26 000 ja teises kvartalis 10 600, siis kolmandas kvartalis üksnes 7500 eurot. Tegu on partei viimaste aastate kõige väiksema annetussummaga, selgub erakondade rahastamise järelevalve komisjoni andmetest.
Kolmandas kvartalis sai Reformierakond lõviosa annetustest kahelt inimeselt: parteid ka aasta algul toetanud ettevõtja Olari Taal annetas erakonnale 5000 ning suhtekorraldaja ja eraüldhariduskoolide ühenduse juhatusse kuuluv Andrus Kuusmann 2000 eurot. Peale nende tegi Reformierakonnale annetuse veel 31 inimest, kuid nende annetatud summad jäid vahemikku 5–100 eurot.
Lisaks annetustele kogus Reformierakond juulis, augustis ja septembris 138 inimeselt 1753 eurot liikmemaksu ning sai 401 932 eurot riigitoetust.
Parlamendiparteidest sai kvartaliga enim annetusi Isamaa ja Res Publica Liit, mis kogus 21 inimeselt annetustena 30 005 eurot. Kõige suuremad annetused tulid IRLi kuuluvalt ettevõtjalt Raivo Kütilt, kes andis 15 000 eurot, ja parteid varemgi toetanud ettevõtjalt Andres Lumelt, kes annetas 3000 eurot, kuid suurte summadega toetasid erakonda ka mitmed tipp-poliitikud. Näiteks riigikogu liikmetest toetas Ken-Marti Vaher erakonda 2000, Juhan Parts 1500 ja Siim Kiisler 1450 euroga.
Lisaks annetustele sai IRL kolmandas kvartalis 37 inimeselt 394 eurot liikmemaksu ja 187 568 eurot riigitoetust.
Sotsiaaldemokraatlik Erakond kogus kolmandas kvartalis annetusi 46 inimeselt kogusummas 12 161 eurot, millest suurem osa pärineb partei kõrgetel kohtadel töötavatelt poliitikutelt. Näiteks eurosaadik Marju Lauristin annetas kolme kuuga erakonnale 2000, riigikogu liige Andres Anvelt 1650, kaitseminister Hannes Hanso 615, riigikogu esimees Eiki Nestor 600 ja kultuuriminister Indrek Saar, tervise- ja tööminister Jevgeni Ossinovski ning riigikokku kuuluvad Ivari Padar ja Sven Mikser igaüks 525 eurot.
Peale annetuste kogus SDE 210 inimeselt liikmemaksuna 5091 ja sai 200 966 eurot riigitoetust.
Riigikogus opositsioonilise, kuid Tallinnas ainuvõimu omava Keskerakonna suurimateks toetajateks on juba enam kui aasta jagu Tallinna linnajuhid, kelle rahakotist tuleb enam kui kolmveerand partei annetustest. Peale linnavalitsuse ja -volikogu liikmete ning linnaosavanemate kuuluvad regulaarsete annetajate hulka ka linnaametite juhid.
Kolmandas kvartalis olid Keskerakonna suurimad annetajad Mustamäe linnaosa vanem Helle Kalda (750 eurot), munitsipaalpolitsei ameti juhti Raik Saart (719), abilinnapead Arvo Sarapuu ja Merike Martinson (vastavalt 695 ja 624) ning linnavolikogu aseesimees Lauri Laats (600). Kokku sai Keskerakond kolme kuuga annetusi 86 inimeselt kogusummas 13 625 eurot, lisaks 362 inimeselt liikmemaksu 10 830 ja riigitoetust 361 738 eurot.
Konservatiivne Rahvaerakond, mis on tänavu esimestes kvartalites kogunud annetustena paar tuhat eurot, sai juulis, augustis ja septembris koguni 14 547 eurot annetusi. Partei kolme kuu suurimad toetajad olid Villu Soots 1100, Toomas Laanpere 1000 ja Helbe Ojasoo 400 euroga.
Kokku tegi EKRE-le annetuse 463 inimest. Lisaks sai partei 84 inimeselt 1013 eurot liikmemaksu ja 93 784 eurot riigitoetust.
Parlamendiparteidest sai kolmandas kvartalis kõige vähem ehk 4726 eurot annetusi Vabaerakond. Tavapäraselt tegid suuremaid annetusi riigikogu liikmed: Andres Herkel annetas Vabaerakonnale 518, Jüri Adams 465, Külliki Kübarsepp 428, Andres Ammas 320, Krista Aru 305, Artur Talvik 300, Monika Haukanõmm 250 ja Ain Lutsepp 210 eurot.
Peale 93 inimeselt kogutud annetuste sai erakond 130 inimeselt liikmemaksu 1815 ja riigitoetust 107 182 eurot.


description: Oktoobri alguses pidasid maksu- ja tolliameti (MTA) töötajad Valgas kinni auto, millest leiti 77 kilo hašišit.

title: Pildid ja video: Valgas leiti autost suur kogus hašišit, millest oleks narkojoobe saanud 800 000 inimest

maintext:
MTA narkotalituse ametnikud pidasid 7. oktoobri öösel kinni Lätist Eestisse saabunud sõiduauto, mille kontrollimisel leiti sõidukisse spetsiaalselt ehitatud peidikust kokku 80 pakki narkootilise ainega.
Pakendites olnud 77 kilogrammist hašišist piisaks narkojoobe tekitamiseks pea 800 000 inimesele. Peidikust leitud narkootilise aine koguväärtus on ligi 1,2 miljonit eurot, teatas MTA pressiesindaja.
Narkootikumide veos kahtlustatavatena peeti kinni Eestist pärit 1989. aastal sündinud mees ja 1988. aastal sündinud naine.
Suur kogus hašišit leiti peidikust. / MTA
«Viimasel ajal puutume kahjuks aina enam kokku Ida-Virumaalt pärit kulleritega, kes on enamasti noored inimesed ja olnud nõus väikese raha eest seadust rikkuma ning keelatud aineid ühest kohast teise transportima,» selgitas maksu- ja tolliameti uurimisosakonna narkokuritegude talituse juhataja Raul Koppelmaa.
«Narkootikumide transportimisega kaasneb pikk vanglakaristus ning mõnesaja või tuhande eurone teenistus ei ole kindlasti seda väärt, et vabadusekaotusega riskida,» lisas ta.
Hašiš Allikas: Maksu- ja tolliamet
Riigiprokuratuuri prokurör Raigo Aas ütles, et prokuratuur esitas kahtlustatavate suhtes vahistamistaotluse, mille kohus ka rahuldas ning kahtlustatavad võeti vahi alla. «Erinevate kriminaalmenetluste käigus kogutud teave osundab selgelt, et Eestis tarvitatakse hašišit väga vähe. Eeskätt oleme tunnistajaks, et Eestit kasutatakse hašišiveol Lõuna-Euroopast Venemaale transiitriigina. Nimetatule osundavad ka selle kriminaalasja raames seni kogutud tõendid,» selgitas ta.
Narkootilise aine hašiši näol on tegemist kanepi töötlemisproduktiga, mida toodetakse Lõuna-Euroopas või Põhja-Aafrikas, misjärel transporditakse seda muuhulgas ka läbi Baltikumi Venemaale. Ühest grammist hašišist piisab narkojoobe tekitamiseks kümnele inimesele. Keskmiselt müüakse üht grammi hašišit 15 euro eest.
Kriminaalasja kohtueelset menetlust viib läbi maksu- ja tolliamet ning juhib riigiprokuratuur.


description: Sel nädalal asub kaitseväe üksustesse teenima üle tuhande uue ajateenija, kellest ligi 600 hakkab teenima 1. jalaväebrigaadis.

title: Galerii ja video: oktoobris alustab ajateenistust üle tuhande kutsealuse

maintext:
«Äsja teenistust alustanud sõdurite järgmised kaheksa kuud 1. jalaväebrigaadis saavad olema meeldejäävad. Lisaks heale väljaõppele ning uutele tuttavatele saavad ajateenijad koos liitlastega õppustel harjutades ka rahvusvahelise töökogemuse,» ütles 1. jalaväebrigaadi ülem kolonelleitnant Veiko-Vello Palm kaitseväe pressiteate vahendusel.
2. jalaväebrigaadi Kuperjanovi jalaväepataljoni saabub põhikutsega üle 400 ajateenija, sealhulgas kaks väliseestlast Ameerika Ühendriikidest ja Kanadast. Ühendriikidest pärit reamees Sven Wicmani sõnul otsustas ta vabatahtlikult ajateenistusse tulla soovist oma esivanemate riiki teenida. «Tunnen, et mul on kohustus tulla ajateenistusse nii Eesti riigi, minu enda kui ka minu vanemate ja vanavanemate pärast,» ütles reamees Wicman.
Lisaks võtab oktoobrikutsega ligi sada ajateenijat vastu Ämaris paiknev toetuse väejuhatuse logistikapataljon.
Väeossa saabudes täidavad ajateenijad esmalt vajalikud dokumendid, läbivad arstliku kontrolli ning saavad enne kasarmutesse majutamist kätte ka üksikvõitleja varustuse.
Järgmistel päevadel alustatakse kolmekuulist baasoskuste kursust, mille käigus omandavad ajateenijad põhilised teadmised üksikvõitleja jalaväetaktikast, liikumisviisidest, maskeerimisest, relva kasutamisest, käemärkidest, välitingimustes toitumisest ja sidepidamise reeglitest.
Kaheksakuulise ajateenistustsükli neljandal ja viiendal kuul omandab ajateenija ühe paljudest kaitseväe poolt pakutavatest erialadest, millega kaasneb erialarelvade õpe. Märtsist maini õpitakse tegutsemist erinevates lahinguliikides jao, rühma ning kompanii koosseisus.
Kokku kutsutakse ajateenistusse kolmel korral aastas: jaanuaris ja juulis, mil üheteistkümnekuulise ajateenistuse käigus õpetatakse välja reservüksuste autojuhid ja juhtivkoosseis ning oktoobris, mil kaheksaks kuuks kutsutakse ajateenistusse tulevaste reservüksuste rivikoosseis.


authors:
Reporter
Georgi Beltadze

description: Ka täna puhus Eestis tugev tuul, mis häiris laevaliiklust saarte ja mandri vahel ning viis sadadest kodudest elektri. TS Laevad hoiatas pärastlõunal, et veelgi halvenenud ilmaolude tõttu võib peagi Hiiumaa liinil laevaliiklus täielikult seiskuda, parvlaev Regula väljus siiski kella 16 ajal Rohuküla sadamast.

title: Tugev tuul häiris laevaliiklust, mitusada majapidamist oli elektrita

maintext:
20.20 Kella 19.40 paiku Rohuküla sadamas autosid ootel polnud, Heltermaal vaid kaks autot. Parvlaev Regula on teel Heltermaa suunas. Täna on plaanis veel väljumised kell 20.30 Heltermaalt ning 23.00 Rohukülast. Laevafirma loodab, et ilmataat laseb need kenasti ära teha. TS Laevad annab täiendava info, kui ilm mõne üllatuse teeb ja taas liiklust segama hakkab.
Praeguse seisuga on tugeva tuulepuhangute tõttu elektrita veel 573 majapidamist Saaremaal.
18.46. Regula sõidab endiselt. Praam sõitis Heltermaalt välja kella 17.30 paiku ja võttis suuna Rohuküla poole. Veetase on pööranud tõusule ja TS Laevad loodab, et saab tänased ülejäänud reisid teha vastavalt graafikule. Riiklik laevafirma palub siiski jälgida jooksvat informatsiooni nende kodulehelt praamid.ee.
16.49. Elektrita üle 800 majapidamise. Tugevate tuulepuhangute tõttu on kella 16.49 seisuga Elektrilevi kodulehe andmetel elektriühenduseta 828 majapidamist ning kõige rohkem katkestusi on Järvamaal (386) ja Hiiumaal (208).
16.40. Ööl vastu pühapäeva kirde- ja idatuul veidi nõrgeneb, kuid seda vaid üürikeseks. Homme päeval tugevneb tuul uuesti ning puhanguid on taas 15, rannikul 17-20 m/s. Ilm püsib selgimistega peamiselt sajuta.
16.05. Parvlaev Regula väljus Rohuküla sadamast ning asus teele Heltermaa poole. Kapten otsustab selle, kas ilmaolud lubavad Heltermaalt väljuda, vahetult enne järgmise reisi algust kell 17.30. Rohukülast said kõik autod laevale, Heltermaal on ootamas viis autot, teatas TS Laevad.
TS Laevad palub jälgida operatiivset infot praamid.ee kodulehel.
15.15. TS Laevad andis teada, et tuul tugevneb ja seega suureneb oht, et Saaremaa liinil jääb seisma parvlaev Ionas. Kapten sõidab nii kaua, kui tuul vähegi lubab. Reisijaid teenindab edasi parvlaev Hiiumaa.
14.50. «Kella 14.50 seisuga on oht, et Hiiumaa liinil seiskub laevaliiklus peagi täielikult, sest merevesi on taas langenud alla kriitilise taseme ning tuul on niivõrd tugevnenud, et ka parvlaev Harilaid ei saa sõita. Palume reisijatel võimalusel sadamasse ootama mitte tulla,» teatas TS Laevad.
Piletid saab tagastada lehel www.praamid.ee, valides «Abiks reisijale -> Pileti muutmine ja tagastamine». Ilmaolude tõttu ära jäänud reiside puhul tagastustasu ei võeta.
Laevade kaptenid teevad jooksvalt otsuseid selle kohta, kas ilm lubab liinile minna või mitte. Niipea, kui laevaliiklus on võimalik, see ka taastub.
14.10. Parvlaev Regula väljub kell 14.30 Heltermaalt Rohuküla suunas. «Ilmaolud on kehvad ja merevee tase on taas keeranud langusele. Seega on oht, et järgmised reisid ei toimu taas plaanipäraselt. Palume võimaluse korral reisi edasi lükata,» teatas TS Laevad.
11.30. Neljapäevast halbade ilmaolude tõttu kõik kiirlaevade väljumised tühistanud Linda Line hakkab taas sõitma pühapäeval.
11.03. Kihnu Veeteede teatel on tugeva tuule tõttu täna mitme laevaliini sõidugraafikud häiritud. Nii võib esineda häireid reisiparvlaev Subsea Seveni õhtuses väljumises.
Tugeva tuule tõttu tühistati reisiparvlaev Wrangö väljumised kell 7.30 Kelnasest ja kell 9 Leppneemest. Häireid võib esineda ka õhtustes väljumistes ning Laevafirma palub jälgida teateid kodulehel.
10.35. Parvlaev St Ola väljub Rohukülast kell 11.15.
5.50. Kell 6.30 alustab parvlaev Regula Rohukülast graafikujärgse väljumisega ning sõidab vastavalt graafikule kuni ilmaolud lubavad. Ära jääb parvlaev St Ola väljumine kell 6.30 Heltermaalt. Ilmaprognoos tänaseks ei ole soodne ning seetõttu võib laevaliikluses ka täna esineda häireid.
Ilmateenistuse andmetel kõigub veetase Väinameres 50-60 sentimeetrit keskmisest tasemest madalamal. Kirdetuul puhub rannikul ja saartel 15, puhanguti 20-23 m/s.
Riigi ilmateenistuse hoiatuste kaart - kollane tähistab esimese astme hoiatust.
Endiselt kehtib ilmateenistuse antud esimese astme hoiatus seitsmele maakonnale: Saaremaa, Hiiumaa, Läänemaa, Pärnumaa, Harjumaa, Ida-Virumaa ja Lääne-Virumaa. See tähendab, et ilm võib teatud olukordades olla ohtlik ja soovitatav on jälgida edasist ilmaprognoosi.
Eile varahommikul hoiatas TS Laevad, et halbade ilmaolude tõttu võib ette tulla reiside tühistamisi nii Saaremaa kui ka Hiiumaa liinil ning arvestada tuleb pikkade järjekordadega sadamates.
Rahvas Harilaiule minemas. Foto: Mart Pärtel
Pärastlõunal võetigi parvlaevad St Ola ja Regula ülimadala veetaseme tõttu liinilt maha ning reisijaid jäi vedama vaid kõige väiksem parvlaev Harilaid. Hoiatati, et kui ilmastikuolud halvenevad, võidakse ka Harilaid liinilt maha võtta.
Olukorra võttis hästi kokku eile õhtul Rohuküla sadamas tehtud pilt, mida jagati Facebookis. «Ma pole enne sellist asja näinud, selline tunglemine,» kommenteeris Postimehele Hiiumaalt pärit neiu.
Reisijatel paluti võimalusel oma reis edasi lükata ning sadamasse ootama mitte tulla.
Madal veetase Rohuküla–Heltermaa vahelisel liinil on takistanud parvlaevade St Ola ja Regula tööd juba alates kolmapäeva hommikust.
Merefüüsik Tarmo Soomere sõnul on sügisene vee taandumine Eesti rannikul tingitud õhuvoogude muutustest Läänemerel – kui varem andsid sügiseti piirkonnas tooni tugevad edela- ja loodetuuled, siis nüüd puhub tuul aina sagedamini just ida- ja kirdesuunast.
Loe lisaks:


description: Keskerakonna esimehe kohale kandideerivad lisaks partei senisele esimehele Edgar Savisaarele riigikogu aseesimees Jüri Ratas, Keskerakonna aseesimees Yana Toom ja Keskerakonna fraktsiooni liige Peeter Ernits, kirjutas ERRi uudisteportaal.

title: Keskerakonna esimeheks kandideerivad AK andmetel Savisaar, Ratas, Toom ja Ernits

maintext:
Ehkki südaööni on aega, on enamik kandidaate oma kinnituse kandideerimiseks juba erakonna büroole saatnud, vahendas «Aktuaalne kaamera».
Yana Toom ütles, et ta päris täpselt ei tea, kas teda toetab viis või kuus piirkonda, kuid teab et täna tuleb talle kindlasti veel toetus ühest piirkonnast.
Eile viis Keskerakonna büroosse oma kandideerimise kohta kinnituse ka riigikogu liige Peeter Ernits, keda on peetud Edgar Savisaare toetajaks, Ernits ei vastanud otsesõnu küsimusele, kas ta võib oma kandidatuurist valimispäeval näiteks Edgar Savisaare kasuks loobuda.
Riigikogu aseesimees, teist korda esimehe kohale kandideeriv Jüri Ratas kinnitas oma kandideerimissoovi kahe päeva eest ning ütles, et tema toetajate seast ei tule selliseid kandidaate, kes kongressil ennast tema kasuks taandaksid.
Keskerakonna pikaaegne esimees Edgar Savisaar ütles ennelõunal, et kavatseb samuti oma kandideerimist kinnitada ning «Aktuaalse kaamera» andmetel on Savisaar oma kandidatuuri juba kinnitanud.
Kandidaate saab erakonna esimehe kohale esitada täna südaööni, sama kaua on kandidaatidel võimalik ka oma kandideerimist kinnitada.


description: Kolmapäeval Reformierakonna juhatusega kohtuva Siim Kallase sõnul on täna veel vara öelda, mis tulemustega nõupidamine lõpeb. Arutlusele tulevatest teemadest võib aga aimu saada lugedes Äripäevale antud intervjuud, milles Kallas väljendas pettumust presidendivalimiste protsessi osas ja kus ta ütles, et talle löödi nuga selga.

title: Siim Kallas: mul on erakonnas suur ja vägev positsioon

maintext:
Vastates TV3 reporteri Sven Soiveri küsimusele, mis sõnumiga tahab ta homselt Reformierakonna juhatuse koosolekult välja tulla, ütles Kallas naerdes, et eks ikka hea sõnumiga. Mida säärane hea sõnum täpsemalt sisaldaks, jääb Kallase sõnul täna veel lahtiseks. «Seda peab veel mõtlema ja see sõltub väga palju sellest, mis homme saab,» ütles Kallas ja lisas, et «mitte mind ei kutsuta sinna aru andma, vaid mina taotlesin seda, et neid asju saaks arutada.»
Mis puudutab tulevikku ehk uue erakonna loomist ja oma positsiooni parandamist Reformierakonnas, siis leidis Reformierakonna aseesimees Kallas, et ka praegusel positsioonil pole häda midagi: «Mis positsioon mul ikka on, mul on praegugi suur ja vägev positsioon!»


description: Vikerraadio saates «Samost ja Rumm» tõdesid saatejuhid Anvar Samost ja Hannes Rumm, et sisetülides vaevlev Keskerakond on pöördumatult katki ja seetõttu ei ole erakond ka valitsemiskõlbulik.

title: "Samost ja Rumm": Keskerakond ei ole valitsemiskõlbulik

maintext:
Saatejuhtud Hannes Rumm ja Anvar Samost/ERR
Rummi sõnul saab praegust olukorda Keskerakonnas võrrelda Venemaa olukorraga aastal 1917, kui revolutsioon oli toimunud, riigis toimus kodusõda ja samal ajal oli vaja ka hoida rinnet Saksamaaga, vahendas ERRi uudisteportaal.
«Praegu kodusõda käib, kuid samal ajal on vaja ka oma erakonna üldist reitingut hoida, kuna on oht, et sisesõda seda reitingut alla kisub, ja üheks selliseks teemaks, mida annab oma valijate säilitamiseks üleval hoida, on presidendi otsevalimine,» tõdes ta.
Samosti sõnul peale selle presidendi otsevalimise eelnõu Keskerakonnal tegelikult väga midagi ei olegi. «Nii Jüri Ratasel, Kadri Simsonil kui ka Mailis Repsil on olnud käed-jalad tööd täis n-ö Savisaarega käsivõitlust pidades, aga kui me räägime maailmavaatest või programmilistest seisukohtadest, siis oleme siin kuulnud vanu Keskerakonna jutupunkte ja kõik,» märkis Samost.
Keskerakonna esimees Edgar Savisaar ütles tänahommikuses intervjuus ETV saates «Hommik Anuga», et tema läheneva Keskerakonna erakorralise kongressi pärast väga ei muretse, ehkki tunnistas, et senised juhivalimised parteikongressidel pole talle kerged olnud.
Partei lõhenemisest rääkides märkis Savisaar, et kui 15 000-liikmelisest parteist tuhat läheb ära, siis 14 000 jääb järele. «See ei ole partei lõhenemine. Mina usun, et Keskerakonnaga on alati olnud niimoodi, et ükski koht ei jää tühjaks. Kui mõned marsivad minema või tahavad parteid ümber teha, siis tuleb mõelda sellele, mida ülejäänud tahavad.»
Seda, et Keskerakond enne järgmisi valimisi valitsusse pääseb, Savisaar ei usu. «Küll me lähme, aga mitte sellepärast, et oleme Reformierakonna sõbrad ja saame nendega maruvahvasti läbi, vaid sellepärast, et rahvas meid toetab,» nentis Savisaar, lisades: «Ühel päeval toetavad nad meid nii paljud, et me ei jää valitsusest välja.»
Pikemalt saab lugeda siit: Savisaar: ma ei ole asendamatu


description: Tallinnas toimunud jääkeegli suurvõistluse Tallinn Cup võitis rahvusvaheline segavõistkond, mille koosseisu kuulusid Eesti mängijatest Harri Lill ja Liisa Turmann, valgevenelanna ning šotlasest kapten Brian Gray.

title: Šotlasest kapten juhtis eestlased võidule

maintext:
Šarapova võitlus tuuleveskitega: tunnistan ennast süüdi, aga...
Kaotada peab oskama. Nii õpetatakse sporti tegevatele poistele ja tüdrukutele juba maast-madalast. Et võita peab samuti oskama, räägitakse juba harvemini, kuid vahel siiski. Mida aga teha, kui oled võitja vaid enda arvates? Tennisetäht Maria Šarapova on käitunud dopingukaristuse vähendamise järel kui märter, kellele on ülekohtuselt liiga tehtud.


description: Rumeenias Rasnovis nädalavahetusel toimunud suusahüpete FIS Cupil teenis Artti Aigro (Põhjakotkas Otepää) esimesed MK-punktid, saades laupäevasel võistlusel 16. koha.

title: Eesti suusahüppaja tuli Rumeenias punktikohale

maintext:
Mida oodata Martin Reimi juhendatavalt koondiselt?
Eesti jalgpallikoondise värsket peatreenerit Martin Reimi ootab sel nädalal ees kohe esimene tõsisem eksam, sest reedel võõrustatakse MM-valikmängus Gibraltarit. Enamasti määratakse juhendaja ametisse ikka valiksarja alguseks ning selle eel peetavates kontrollmängudes saab katsetada omi ideid. Reimil sellist luksust aga pole. Lisaks on tema avamängus koondisel peal ka selle valiksarja kõige suurem võidukohustus. Keda sa valiksarjas siis veel võidad, kui mitte koduväljakul eeldatavalt kõige nõrgemat meeskonda?


description: Hispaania jalgpalli meistriliigas sai raske võidu Barcelona, kes alistas võõrsil Valencia 3:2. Külaliste võiduvärava lõi neljandal üleminutil penaltist Lionel Messi.

title: Video: Messi lõi üleminutitel võiduvärava, Barcelona staare visati pudeliga

maintext:
Messi viis Barcelona 22. minutil juhtima, aga Munir El Haddadi (52') ja Rodrigo (56') tabamused viisid ette omakorda Valencia. 62. minutil suutis Luis Suarez viigistada ja just uruguailane tõmmati üleminutitel karistusalas nii selgelt maha, et Barcelonale anti 11 meetri karistuslöök. Messi suutis penalti realiseerida ja seega tõusis Barcelona 19 punktiga tabeliliidriks. Tõsi, 18 punkti peal olevad Madridi klubid Real ja Atletico on pidanud ühe mängu vähem.
Pärast Messi penaltit juhtus üpris inetu intsident, kui pealtvaataja otsustas väravat tähistavaid Barcelona mängijad pudeliga visata. Kõige valusamalt sai pihta Brasiilia staar Neymar, oma osa sai ka Suarez.
Neymar karjub pärast Lionel Messi penaltit midagi pealtvaatajale...
...ja saab hetk hiljem pudeliga vastu pead. Fotod: AFP/Scanpix
Messi penalti ja selle järgnenud pudelisaaga:


description: Pärast oma esimese lapse sündi tippsporti naasta plaaniv 36-aastane norralanna Marit Björgen tunnistas, et Therese Johaugi ümber toimuv on pannud ka teda mõtlema, kas on üldse mõtet tippsporti naasta.

title: Björgen on mõelnud Johaugi uudise valguses sportlaskarjääri lõpetamisele

maintext:
Alates 1999. aastast MK-sarjas osalenud Björgen on aastate jooksul võitnud MK-sarjas rekordilised 105 individuaalset võistlust. Lisaks on ta olümpiamängudelt võitnud 6 kuldmedalit ning maailmameistrivõistlustelt 14 kuldmedalit.
Björgen tunnistas Norra meediale, et Johaugiga juhtunu on täiesti uskumatu ja kõik toimuv on tema sõbranna jaoks tõeliselt raske. Björgen rääkis, et Johaugi näitel on täiesti võimalik, et sportlane kasutab dopingut täiesti endale teadmata, kuna otsustavaks võib saada ka arsti viga.
«Kui juba tema satub sellisesse olukorda, siis ei saa keegi päris lõpuni milleski kindel olla,» rääkis Björgen.
Kui juba tema satub sellisesse olukorda, siis ei saa keegi päris lõpuni milleski kindel olla.
Norralanna sõnul on praegune olukord pannud teda tõsiselt mõtlema ka karjääri lõpetamise peale. «Võib olla peaksin tegema midagi muud,» tunnistas Björgen, et sellisesse olukorda sattumise nimel ei ole mõtet sporti teha. «Therese rääkis koondisele juhtunust kolmapäeva õhtul ja olime kõik šokis. Kavatsen talvel ikkagi suusarajale minna, aga Thereset nähes käis mu peast läbi mõte, kas tohutu pingutamine on seda kõike väärt.»
Johaug kasutas anaboolsete steroidide hulka kuuluvat klostebooli, mis tema enda sõnul sattus tema kehasse päiksepõletust ravivast kreemist Trofotermini. Vastutuse võttis koondise arst Fredrik Bendiksen, kes kinnitas, et tema soovitas sportlasel seda katkistele huultele määrida.


description: Madridi Real sõlmis lepingupikenduse eelmisest hooajast põhimeeskonda kuuluva ääreründaja Lucas Vazqueziga.

title: Real pikendas oma komeediga lepingut

maintext:
25-aastane hispaanlane liitus klubi akadeemiaga 2007. aastal ning on sealt alates end järjest kõrgemale murdnud. Pärast hooajal 2014-2015 Espanyolis mängimist sai temast Reali esinduse liige ning napilt aasta hiljem teenis ta uue lepingu, mis kestab 2021. aasta suveni, kirjutab Soccernet.
«Minu unistus on alates 2007. aastast olnud kanda esindusmeeskonna särki. See ei olnud lihtne, aga olen rahul, et olen siin. Loodan seda rada jätkata ja saada päev-päevalt paremaks, et olla parem jalgpallur ja inimene,» rääkis ta tänasel pressikonverentsil.


description: Kolmapäeval Tallinna Saksa gümnaasiumis toimuma pidanud Eesti meeste võrkpalli karikavõistluste esimene veerandfinaal TTÜ ja Järvamaa Võrkpalliklubi vahel jäi pidamata, ärajäämise põhjendusena läks protokolli kirja «tehnilistel põhjustel».

title: Järvamaa ja TTÜ vahel tekkis riid ning karikamäng jäi ära

maintext:
Järvamaa klubi kodumänguks olnud kohtumine pidi algama õhtul kell 20.30, ent sel ajal lõppes alles saalis olnud eelmine treening, mistõttu jäi soojendusaeg väga napiks. Kuigi kokkulepitud algusaeg oli 20.30, selgus, et Järvamaa tahtis mänguga algust teha hoopis kell 21, ent ei teavitanud sellest vastast. Postimehe andmetel pidid võistlusriideis TTÜ mängijad niisama ootama, kuni ka vastased hakkasid kohale saabuma. Ka kohtunikud ei jõudnud õigeks ajaks saali.
Tekkinud segadus ajas asjaosalised omavahel tülli ja oli ka sõnelust. Olukord ajas kopsu üle maksa TTÜ mänedžeril ja abitreeneril Uku Rummil, kes viis lõpuks TTÜ meeskonna saalist minema.
Rummi jäi Postimehe kõne peale napisõnaliseks ja ütles kommentaariks: «Mäng jäi tehnilistel põhjustel ära.» Järvamaa peatreener Laimons Raudsepp oli sama napisõnaline, öeldes samuti, et kohtumine ei toimunud tehnilistel põhjustel. «Rohkem ma ei kommenteeri seda,» ütles Raudsepp. Mängu organiseerimisega tegelenud Järvamaa klubi mänedžer Veiko Tihemets Postimehe kõnedele ei vastanud.
Asja hakkab arutama võrkpalliliidu sporditehniline komisjon. Alaliidu peasekretär Helen Veermäe oli mängu ärajäämisega kursis ning avaldas kahetsust. «Tegu on igal juhul kahetsusväärse juhtumiga. Järgmise nädala alguses tuleb kokku alaliidu sporditehniline komisjon, kes juhtunut arutab ja osapooled ära kuulab. Kõige olulisem on, et mäng saaks siiski toimuda,» ütles Veermäe.


description: Nädalavahetusel Suzuka ringrajal peetud vormel-1 etapi järel tabas rongiga võistluspaigast Tokyosse sõitnud jaapanlasest fänni üllatus, kui ta avastas, et sama sõiduvahendi on reisimiseks valinud ka Jenson Buttoni ja Fernando Alonso maske kandvad mehed.

title: Vale-Alonso ja õige Button: vormelitähed külvasid Jaapani rongis segadust

maintext:
Nagu kirjeldas jaapanlasest poolehoidja väljaandele Motorsport Magazine, kulus veidi aega, enne kui staarid paljastati. «Ajasime ühe sakslasega perroonil juttu, kui kaks Jensoni ja Fernando maskidega meest välja ilmusid ja lollitama hakkasid. Tuttav, kellega rääkisin, ütles, et kuule, see Alonso on ju tegelikult Daniel Ricciardo,» vahendab Ilta-Sanomat.
«Mul ei olnud mingit põhjust teda uskuda, aga hüppasin rongile ning sattusin täpselt kahe maskiga mehe ja nende kaaskonna keskele. Mulle hakkas aina rohkem tunduma, et «Jenson» oligi Jenson ise,» kirjeldas fänn edasist sündmuste käiku. Lõplikult reetis vormelitähed McLareni tänavune testisõitja ja järgmise hooaja põhisõitja Stoffel Vandoorne, kelle fänn ära tundis. «Küsisin, kas maski taga on tõesti Button, ja ta noogutas,» kirjeldas fänn.
«Lõpuks tegi «Jenson» ise ka suu lahti ja see oli tõesti tema. Nad lasid Ricciardoga rahvale muusikat ja kõik naersid, mis on Jaapani rongides väga haruldane,» rääkis jaapanlane, kes töötab enda sõnul Michelini rehvifirmas. Nii arutlesid nad lõpuks Buttoniga peaaegu tund aega rehvide teemal ja rääkisid ka 2009. aasta maailmameistri tulevikuplaanidest.
«Teised sõitjad, kui mu vormelihull naine kõrvale jätta, ei saanud arugi, mis toimub. Mõtlesin, et see pole ju võimalik... On alles vahva sell!» kiitis fänn Buttonit. «Kumbki ei võtnud kordagi maski peast, aga mul on rohkem kui piisavalt tõendusmaterjali, muuhulgas mitu Twitteri-postitust. Soovisin Jensonile edu ja ütlesin Vandoorne’ile, et ta peab uueks hooajaks ka juba maski valmis panema. Ei teagi samas, kas mul on mõtet järgmisel aastal üldse Suzukasse minna, sest seda kogemust on võimatu ületada,» naeris jaapanlasest fänn.


description: Prantsusmaal Poitiers'is alanud 100 000 USA dollari suuruse auhinnafondiga ITF-i tenniseturniiril alistas Anett Kontaveit (WTA 118) esimeses ringis kolmanda asetusega rumeenlanna Sorana Cirstea (WTA 81) 6:4, 6:4.

title: Kontaveit alustas Prantsusmaal võiduga maailma 81. reketi üle

maintext:
Tund aega ja kuus minutit kestnud kohtumises haaras ohjad Cirstea, kes asus avasetti servimurde abil juhtima 2:0. Kontaveit aga murdis kohe vastase pallingu tagasi ning sai samaga hakkama üheksandas geimis. Avasett kuulus lõpuks eestlannale 6:4. Teises setis nähti ühte servimurret, mille tegi Kontaveit seitsmendas geimis ja seega võitis eestlanna ka selle seti 6:4, vahendas ERR Sport.
Kontaveit kohtub teises ringis ameeriklanna Caitlin Whoriskey (WTA 332) ja prantslanna Fiona Ferro (WTA 239) vahelise matši võitjaga.


description: Eesti jalgpalli toetusrühma esimees, keskerakondlane Dmitri Dmitrijev sõnas täna parlamendis toimunud spordipoliitika arutelul, et spordi propageerimine juba varajasest east alates on ääretult tähtis, kuid paraku jäetakse see aeg-ajalt unarusse. Saadiku hinnangul on hästi toimiva spordipoliitikaga võimalik mõjutada inimeste liikumisharjumusi ja seeläbi ka inimeste tervist.

title: Eesti jalgpalli toetusrühma esimees: liikumine on terve ja õnneliku elu alus

maintext:
«Spordivaldkonna arengustrateegia «Spordipoliitika põhialused aastani 2030» on vajalik dokument, mis näitab riigi poolt valitud suundasid ning põhilisi seisukohti, mille eest seista soovitakse. Julgen öelda, et antud aruandes on mõndagi, millele omalt poolt alla kirjutaksin. Pean siinkohal silmas laste liikumisprogrammi väljatöötamist, mille eesmärgiks on laste kehalise aktiivsuse suurendamine. Kolmandik Eesti elanikkonnast ei tegele tänasel digitaalajastul üldse spordiga. Laste liikumisprogramm on suurepärane vahend tagamaks laste ja noorte huvi spordi vastu ka tulevikus,» rääkis Riigikogu sotsiaalkomisjoni liige Dmitrijev.
Riigikogulase hinnangul on Eesti spordipoliitikas ka mitmeid murekohti, mis vajavad lahendamist, eesotsas treenerite ning kohtunike töötasuga ja spordirajatiste ebaühtlase jaotusega üle kogu Eestimaa. «Selleks, et lastel tekiks juba noorena harjumus liikuda ja sporti teha, on meil vaja tublisid treenereid, kes suudaks noori motiveerida. Äärmiselt oluline on treenerite tasustamise ja sotsiaalsete garantiide küsimuse juures ka mitte ära unustada kohtunikke,» rääkis Dmitrijev.
«Rääkides spordirajatistest, siis ma alustaksin piirkonnast, kust ma olen parlamenti valitud. Ida-Virumaa on Eestis siiamaani ainus maakond, kus puudub esindusstaadion suurte spordiürituste korraldamiseks. Maapiirkondade spordirajatiste olemasolu ja seisukorda tuleb hoolikalt silmas pidada. Tähelepanu tuleb suunata erinevate rajatiste loomisele suusaradadest kuni korvpalliplatsideni ja jalgpalliväljakuteni ning seda Narvast kuni Sõrve sääreni välja,» lisas Dmitrijev.
«Viimase aspektina sooviksin aga mainida ujumist ja täpsemalt selle õpetamist. Leian, et meie eesmärk peab olema vähendada ujumiseõpetuse kaudu uppunute arvu. Tegemist oleks suure sammuga edasi, eriti arvestades meie demograafilist seisu ja iga inimese hindamatu tähtsust ühiskonnas ja majanduses. Seetõttu on väga tugevat rõhku vaja panna laste ujumiskursuse algõpetusele. Õnneks on ka antud teema tegevusprogrammis luubi alla võetud. Sport on tuleviku tervise alus ning ma siiralt loodan, et tulevikus on Eesti inimesed veelgi aktiivsemad spordihuvilised,» lõpetas Dmitrijev.


description: Laupäeval, 29. oktoobril toimuvad Tallinnas Tondiraba jäähallis 29. Kristjan Palusalu mälestusvõistlused kreeka-rooma maadluses.

title: Kristjan Palusalu mälestusvõistlused toovad Tallinna kahekordse maailmameistri

maintext:
Rahasadu Singapuris ja domineerija kadumine
TENNIS. Praegu Singapuris peetav naiste tennise aastalõputurniir on ilmekas näide, kui tasavägine paistab tipptennise lähitulevik. Aastalõputurniiril mängivad kaheksa maailma edetabeli paremat üksikmängijat ning kaheksa paaride võistkonda. Esimest korda peeti turniir 1972. aastal ja see on toimunud Boca Ratonis, Los Angeleses, New Yorgis, Oaklandids, Münchenis, Madridis, Dohas ja Istanbulis. Aastatel 2014 kuni 2018 mängib naiste tennise koorekiht Singapuris. See on justkui rahasadu, sest omavahel jagatakse 7 miljonit USA dollarit auhinnaraha.


description: Eestikeelne vutisõna on saanud täiendust kahe kopsaka raamatu näol: ülbe Cristiano Ronaldo on sümpaatseks ja arusaadavamaks kirjutatud ning Pep Guardiola hämmastab oma avameelsusega, kartmata reeta ametisaladusi. Jalgpalliässadest avaldatud raamatuid arvustas ajakirja Jalka veergudel Indrek Schwede.

title: Arvustus: ülbe Cristiano Ronaldo ja avameelne Pep Guardiola

maintext:
Eestikeelne raamat Cristiano Ronaldost oli igati oodatud ja ajastus tahtmatult oivaline: kirjastuse Tänapäev plaanile pani lahkelt õla alla ka peategelane ise, kes võitis Prantsusmaal Euroopa meistritiitli. Autor Guillem Balague kirjutas kolm aastat tagasi raamatu Lionel Messist, nüüd oli kord Cristiano Ronaldo käes. Kuigi autor tunneb Ronaldot, sündis raamat valdavalt teistest allikatest kogutud info põhjal. Selles on ka raamatu tugevus: vaevalt olnuks peategelane ise piisavalt avatud, et rääkida avameelselt oma edevusest, vähesest kriitikataluvusest, ühe vanaisa poolt Aafrika juurtest, suhetest joodikust isaga, põhjustest, miks ta koos teistega meeskonnakaaslaste löödud väravaid ei tähista, miks ta eelistab individuaalseid auhindasid meeskondlikele jpm.
Autor suhtleb lugejaga avameelselt, kirjeldades oma tegevusi, kuidas leida informatsiooni maailma ühe parema jalgpalluri mineviku ja oleviku kohta. Cristiano Ronaldo läbilöögi põhjusi otsides märgib Balague muu hulgas ära kaks: vaesest ja viletsast perekonnast põlvnemine võib olla vajalik selleks, et inimest saadaks edu. Elu on näidanud, et ka probleemsed suhted vanematega või ühega neist võivad anda auahnele sportlasehakatisele vajaliku kiirenduse. Tõsi, Ronaldol polnud vanematega probleeme: emaga on ta tänini lähedane, isa oli aga hoolimata sellest, et hommikust õhtuni jõi (see pidavat olema Madeiral tavaline), väga leebe ja vähenõudlik inimene, kellele väike Ronaldo koos õega sageli õhtul baari järele läks, et isa koju tuua. Alati ei tahtnud isa tulla, vaid eelistas jääda baarinurka, kus vaikselt ja tüli tekitamata edasi rüübata. Hiljem, raskelt haigena keeldus ta isegi ravist Inglismaa kalleimais kliinikutes, mida pururikas poeg talle profijalgpallurina pakkus. Ta andis järele siis, kui oli juba liiga hilja, ning surigi ühes Londoni kliinikus.
Isa oli ise olnud jalgpallur ning seejärel kohaliku meeskonna varustusülem. Selles ametis hilines ta pool tundi oma poja ristimisele, mille kohta autor humoorikalt tähendab: «Kui sind ümbritsevad inimesed on seotud jalgpalliga, kui sinu eeskujud on jalgpallurid ning su isal jagub jultumust jalgpallimatši tõttu sinu ristimisele hilineda, siis on ju peaaegu loogiline, et sinust saab tulevikus jalgpallur.»
Samas pakub autor, et isata kasvamine kindlate reegliteta ja selgete eeskujudeta maailmas muutis Ronaldo ebakindlaks. Just sellest ebakindlusest on tingitud tema pingutused säilitamaks oma täiuslikku keha ja väline ülbus. Balague väidab, et «Ronaldo tegude suhtes pole lihtne empaatiat tunda, ent need kõik tulenevad samast probleemist», ning vaidleb vastu neile, kelle arvates on Ronaldo oma ütlemistes ja tegemistes eelkõige aus, ja me näeme teda sellisena, kes ta tegelikult on. Balague kirjutab: «Mina näen aga hoopis äraeksinud väikest poissi.» Kes ka rohkete ja kallite kingitustega varjab tegelikult oma ebakindlust.
Emaga on Ronaldo suhted aga nii lähedased, et paljude lähedaste arvates on see asjaolu seganud ka staari partnerivalikut. Kui Ronaldo kõige esimene klubi, Madeiral paiknev Andorinha (seesama, kus isa oli varustusülem) tegi talle ettepaneku hakata nende jalgpallikooli aupatrooniks, keeldus ta. Sest klubi direktor oli ühes intervjuus teinud halvustavaid märkusi tema ema kohta.
Teise põhjuse ütleb välja Maritimo jalgpalliklubi president Rui Alves: «Kui sul on väga hea haridusega vanemad, võivad nad mõnikord hakata püüdma su teed rohkem suunata ja tulemus ei pruugi olla tingimata parem. Kui vanemad on aga madalama haridusega, aktsepteerivad nad rohkem laste õigust unistada.»
Muidugi on raamatus kirjutatud ka Manchester Unitedist, Alex Fergusonist, Madridi Realist, Ronaldo pojast jpm, aga seda kõike peab ise lugema. Sisulisi etteheiteid raamatule teha ei oska, soovitan soojalt. Ka need, kes pole ülbikust Ronaldo fännid, nagu näiteks allakirjutanu, hakkavad teda paremini mõistma.
Pep Guardiola
Endine FC Barcelona ja Müncheni Bayerni peatreener Pep Guardiola loodab nüüd suuri tegusid teha Manchester Cityga. / Scanpix
Kataloonia ajakirjanik Marti Perarnau on õnnelik mees, sest maailma üks parimaid treenereid Pep Guardiola lubas tal lähedalt jälgida oma igapäevaseid tegemisi Müncheni Bayernis. Lubatud oli kirjutada kõigest, aga mitte päevakajaliselt, vaid ainult selles raamatus. Küllap on see luba jätnud ka pitseri raamatu ülesehitusele, mis liigub mööda sündmusi ning on tinginud mitu kordust, millest mõned on õigustatud ja mõned tüütud.
Raamatu lehekülgedelt leiab ootamatusi ... Bayernis valitsenud ebaprofessionaalsuse kohta. Näiteks avastas Pep, et enne hooajaeelseid sõprusmänge oli Bayerni riietusruum lookas saiakestest, kookidest ja karastusjookidest. Pep lõpetas selle kombe ja klubisse palgati toitumisnõustaja. Aga ka siis ei tahtnud mehed jääda pärast treeningut sööma klubisse, kus pakuti tervislikku toitu, vaid ruttasid minema. Klubi treeningutelt puudusid arstid ja kui juhtus midagi tõsisemat, viidi mängija kesklinnas asuvasse kliinikusse. Treeningul olid üksnes füsioterapeudid. Toni Kroosile pidi Guardiola õpetama sööduandmiseks ideaalset kehaasendit ning selgitama, et lihtsalt sööduandmisest ei piisa – kohe tuleb ka ise sisse võtta uus positsioon, et pakkuda söödusaajale rohkem valikuvõimalusi ja end kättesaadavaks teha (vahel on selleks vaja küll hoopis paigale jääda). Jerome Boatengi kohta loeme, et ta on olnud täielik iseõppija ning tunnistab Guardiolale, et «keegi pole talle kunagi seletanud, kuidas kaitsmine käib. Ta isegi ei teadnud, et kaitseliini saab organiseerida». Loe ja imesta!
Guardiola sõnastab treeneriameti mõtte selliselt – enne mängu sulgub ta paberi ja pliiatsiga oma käe järgi sätitud kabinetti ning vaatab läbi paar-kolm järgmise vastase videot, tehes ohtralt märkmeid: «Just siis saabubki see rabav hetk, mis mu ametile mõtte annab. Hetk, mil taipan, et olen leidnud võtme, mis võidu toob. See tunne kestab kõige rohkem ehk pisut üle minuti (..).»
Guardiola rõhutab, et ei läinud Münchenisse selleks, et muuta Bayern Barcelonaks. Ta rõhutab korduvalt, et vihkab tiki-taka’t, palli söötmist söötmise enda pärast. Küll aga õpetas ta oma uue klubi mängijatele uut keelt, millega ta viitas kindlale viisile, kuidas jalgpalli mõista. Ta teeb vahet kolmel mõistel: idee (meeskonna ja treeneri olemus ehk Pepi puhul pallivalitsemine); keel (viis, millega ideed väljendatakse, ehk harjutuste ja põhimõtete kogum); inimesed (kes peavad olema vastuvõtlikud selle keele suhtes). Pepi arvates on jalgpallis neli peategelast: pall, ruum, aeg ja õnn.
Üks vahva koht raamatus on, kui Bayernis mängiv baski Javi Martinez pärib Guardiolalt, kuidas ta omal ajal Barcaga ikkagi Bilbao Athleticu kaitse lahti harutas, ning Pep seletab lahkelt, milliste (pette)liikumiste abil meelitati vastaste kaitsjaid oma positsioonidelt ja tekitati vaba ruumi, mis ära kasutati: «Nüüd on Javi kord seda õudusunenägu meenutades kukalt sügada.»
Tegemist on siira raamatuga ja tabasin end mitu korda imestamast, miks Pep seda kõike räägib. Ta teeb ju konkurentide elu lihtsamaks. Või usub ta, et täna avaldatud saladused on homseks vananenud ja nendega pole midagi tarka peale hakata?
Uriseda tahaks keeletoimetaja/korrektori puudumise tõttu: igasugu pisivigu on liiga palju. Väga häiriv on lugeda formatsioonidest, asetustest ja skeemidest, mis on tähistatud moel «2332». Õige on ju «2-3-3-2». Muidu tuleb need välja lugeda kui «kaks tuhat kolmsada kolmkümmend kaks», mitte «kaks-kolm-kolm-kaks». Ja miks on 57. peatüki pealkirjas ikkagi «2-3-3-2»? Sisulise poole pealt on vale ning lugemisel häiriv ja eksitav, kui UEFA Meistrite liigat nimetatakse meistriliigaks. Sedasi nimetatakse ju riikide meistrivõistluste kõrgeimat liigat. Kusjuures selleski kirjaviisis puudub järjepidevus: mõned korrad on Meistrite liigat kasutatud õiges tähenduses.
Aga nendest puudustest hoolimata on tegemist tüseda lugemisega. Soovitan eriti Eesti treeneritele!
Guillem Balague
«Cristiano Ronaldo elulugu»
Inglise keelest tõlkinud Vallo Kask, toimetanud Siiri Rebane, kujundus Graig Fraser, disainer Villu Koskaru. Kirjastus Tänapäev 2016, 352 lk.
Marti Perarnau
«Pep Guardiola. Konfidentsiaalne»
Tõlkinud Liisa Konsap, toimetanud Janne Kukk, raamatu kaas Barry Linton Design. Kirjastus Rumori Publishing OÜ 2016, 448 lk.
Jalka vanemaid numbreid näeb: http://www.jalgpall.ee/jalka.php


description: Eesti meeste käsipallikoondis sõidab 1. novembril Poola treeninglaagrisse, mis kulmineerub nädalavahetusel Plockis toimuva rahvusvahelise turniiriga, kus osalevad ka võõrustajate ja olümpiavõitja Taani B-koondised ning Fääri saared.

title: Mitme puudujaga Eesti käsipallikoondis sõidab Poolasse treeninglaagrisse ja turniirile

maintext:
Eesti koondise peatreeneri Rein Suvi meelest on turniiri tase korralik. «Taanil ja Poolal on nii lai mängijate valik, et nende B-koondised võiksid ka EM-il osaleda,» kirjeldas Suvi. «Fääri saarte mehed esindavad Taani klubisid ning nad võitsid mullu Kosovos toimunud turniiri, kus said finaalis jagu Lätist. Meie käisime Balkanil sarnaselt Lätiga pooliku koosseisuga ning jäime viiendaks.»
Eesti koondis ei sõida Poola oma parimas koosseisus, nimekamaks puudujaks on hiljuti THW Kielist MT Melsungenisse siirdunud Dener Jaanimaa. «Deneril on olnud stressirohke periood ning seekord otsustas ta koondisest loobuda, et uues klubis kohaneda,» tutvustas Suvi olukorda. «Vigastuste tõttu jäävad eemale Janar Mägi, Karl Roosna, Mikk Pinnonen, Karl Toom, Indrek Neeme ja Robert Lõpp. Denis Lõokene on seotud tööga ning Henri Hiiend kooliga. Loodetavasti on nad kõik valikmängudeks terved ja kohal.»
Vaatamata sellele on Suvi kindel, et treeninglaager läheb asja ette. «Poolas keskendume mängu ülesehitusele ning kaitse ja rünnaku põhimõtetele, samuti arvulisele ülekaalule ja vähemusele,» ütles Suvi. «Treeningutel me rõhume koostööle ja intensiivsust taga ei aja, sest mehed lähevad ju oma koduklubide juurde tagasi. Harjutame ühel väljakupoolel, kuid mängudel anname endast ikka maksimumi.»
Ajakava (Eesti aja järgi):
04.11. (kell 18.00) Taani B – Fääri saared
04.11. (kell 20.00) Poola B – Eesti
05.11. (kell 18.00) Fääri saared – Eesti
05.11. (kell 20.00) Poola B – Taani B
06.11. (kell 16.00) Taani B – Eesti
06.11. (kell 18.00) Poola B – Fääri saared
Eesti koondise koosseis: Rasmus Ots, Kristo Voika, (mõlemad Viljandi HC), Eston Varusk, Henri Sillaste, Kristjan Muuga (kõik Põlva Serviti), Mait Patrail (TSV Hannover-Burgdorf), Siim Pinnonen (HC Viimsi/Tööriistamarket), Uku-Tanel Laast, Kaspar Lees (mõlemad HC Kehra/Horizon Pulp&Paper), Andris Celminš (Velenje RK Gornje), Sten Toomla (Grankulla IFK), Jürgen Rooba (HSG Nordhorn-Lingen), Martin Johannson (Bukaresti Steaua Alexandrion), Armi Pärt (Massy Essone HB).


description: Falunis toimuval 25 000 dollari suuruse auhinnafondiga ITF tenniseturniiril mängis täna veerandfinaalis Jürgen Zopp (ATP 240.).

title: Zopp kaotas Faluni veerandfinaalis Suurbritannia mehele


description: Margus Hundi koduklubi Cincinnati Bengals peab pühapäeval kodumängu Londonis Wembley staadionil, kus vastaseks tuleb Washington Redskins. Benglasi saabus Londonisse täna hommikul. Kohe siirduti koosolekutele, seejärel trenni. Öö veetsid mehed lennukis. «Sain veidi tukastada küll,» ütles Hunt.

title: Margus Hunt Postimehele: olen Euroopas mängimist neli aastat oodanud

maintext:
Ta jätkas: «Tulime Virgin Atlanticu lennukiga, millel oli kokku 45 voodikohta. 40 mängijat ja viis Mike Browni perekonnaliiget mahtusid magama. Tavaliselt me selliste lennukitega mängudel ei käi. Üldiselt kasutame Delta charter'eid ning äriklassi saavad vaid veteranmängijad, kes on enam kui kaheksa aastat klubis olnud. Ülejäänud leiavad endale lihtsalt koha.»
Kuidas pärast lendu enesetunne on? «Maandusime veidi pärast kella kuut hommikul ning väga raske oli olla. Passikontrollist läksime läbi, kohe pärast seda tulid koosolekud. Seejärel tulime juba trenni. Meie plaan on hoida graafikut võimalikult sellisena, nagu mängiksime USAs.»
Kas Euroopas on hea meel mängida? «Olen seda neli aastat oodanud. See on väga huvitav kogemus. Kohale tuleb mitmekülgne pealtvaatajaskond.» Kas Bengals saab nüüd jalgpallirahvale oma jalgpalli näidata? «Jah. Olen kuulnud, et varem on siin välja müüdud staadionid olnud.»
Kohale tulevad ka mõned Hundi lähedased. «Üheksa sõpra tulevad, kuid nemad on pea kõik Dallasest. Eestist eriti kedagi ei tulnud. Kuna mul jäi kolm piletit üle, siis jagasin need Facebookis laiali.»


description: Eesti epeemeeskond koosseisus Sten Priinits, Jüri Salm, Marno Allika ja Peeter Turnau sai Šveitsis Bernis peetud MK-etapil 14. koha.

title: Eesti epeemeeskond sai Berni MK-etapil 14. koha

maintext:
Rio olümpia dopingukontroll kui hale nali
Eile avaldati järjekordne dopinguraport, mis tuvastas, et Rio olümpiamängudel oli dopingukontroll pehmelt öeldes puudulik. Paljud võetud proovid olid kehtetud ning ligi pooltelt sportlastest ei võetud mitte ühtegi dopinguproovi, avastati teisigi rikkumisi ja puudujääke.


description: Autoralli MMi Korsika etapil saavutasid Ott Tänak ja Raigo Mõlder kümnenda koha. Etapi võitis Volkswagenil kihutav Sebastien Ogier, teiseks tuli Thierry Neuville (Hyundai) ning kolmandaks Andreas Mikkelsen (Volkswagen).

title: Tänak lõpetas raskeks kujunenud Korsika MM-ralli kümnendana

maintext:
Tänaku jaoks oli tegemist raske ralliga. Parimat kiirust näitas ta kaheksandal kiiruskatsel, kus sõitis välja neljanda aja. Tulemusele aitas kaasa rehve jahutanud vihm. Ralli viimast päeva alustas Tänak kiiruskatse üheksanda kohaga ning tõusis üldarvestuses kümnendaks. Viimasel katsel sai Tänak kirja 11. aja ning lõpetas ralli kümnendana. Sama koha sai ta Korsika rallilt ka mullu. Ralli üldvõitjale Ogier'le, kes võidutses Korsikal esmakordselt, kaotas Tänak lõpuks pea kuus ja pool minutit.
Hooaja lõpuni jääb veel kolm etappi, järgmisena sõidetakse kahe nädala pärast Hispaanias.
MM-sarja üldseis:
1. Ogier 195 (punkti) 2. Mikkelsen 127, 3. Neuville 112, 4. Paddon 102, 5. Latvala 101, 6. Sordo 92, 7. Östberg 80, 8. Meeke 54, 9. Tänak 53, 10. Breen 35
Ralli testikatsel näitas Tänak üheksandat aega. 5,4 kilomeetri pikkuse testikatse läbis kõige kiiremini Volkswageniga sõitev Sebastien Ogier (3.51,7), teine oli tema meeskonnakaaslane Jari-Matti Latvala (3.52,5), kolmas Citroënil sõitev Kris Meeke (3.53,1).
Tänak läbis testikatset kolm korda ning sai parima aja (3.56,0) kirja teisel läbimisel. Temast kiiremat minekut näitasid veel Thierry Neuville (Hyundai), Craig Breen (Citroën), Dani Sordo (Hyundai), Hayden Paddon (Hyundai) ning Andreas Mikkelsen (Volkswagen).
Korsika ralli kiiruskatse ajad:
Reede
SS1 (49,72 km) 09.58
SS2 (29,12 km) 12.06
SS3 (49,72 km) 15.24
SS4 (29,12 km) 17.32
Laupäev
SS5 (53,72 km) 10.22
SS6 (30,80 km) 12.03
SS7 (53,72 km) 16.20
SS8 (30,80 km) 18.01
Pühapäev
SS9 (53,78 km) 09.58
SS10 (10,42 km) 13.08


description: Kolumbias peetud futsali maailmameistrivõistlused võitis Argentina, kes alistas finaalis 5:4 Venemaa.

title: Video: saalijalgpalli maailmameister selgus tõelises põnevusmängus

maintext:
Vaimsed probleemid lõid poksimaailmas kaardid segi
Profipoksis oodati Vladimir Klitško troonilt kukutamise järel, et üliraskekaalu ootavad ees huvitavad ajad. Klitškolt meistrivööd võtnud britt Tyson Fury on piisavalt värvikas sportlane, et alale tähelepanu tõmmata. Klitško ja Fury kordusmatšist pidi saama üks tänavuse spordiaasta tähtsündmusi, kuid nüüd on Fury juba kaks korda tiitlimatši edasi lükanud ja tänavu mehed kindlasti ringis vastamisi ei lähe.


description: Laupäeval 22. oktoobril toimub Raplamaal, Valgu mõisapargis Soudal CX karikasarja finaal ehk Raplamaa CX. Aktiivse rattahooaja lõppu tähistavale võistlusele on eelregistreerunud soliidne koosseis - sarja üldvõitu jahtiv Caspar Austa, kõrgeima reitinguga eestlasest maastikurattur ja värske Eesti meister Martin Loo, kodustel teedel uueks hooaajaks akusid laadiv Rein Taaramäe.

title: Postimehe otsepilt: Eesti rattahooaja lõpetab Raplamaa CX

maintext:
Tipud on kaugel ees, aga vahe väheneb
Nii võimsat elamust kui Rein Taaramäe etapivõit ühel maikuu laupäeval, polnud Eesti rattasõbrad juba ammu saanud. Puhtalt selle pealt võib maanteeratta hooaja õnnestunuks lugeda, kuigi ilusaid hetki oli veelgi. Postimees uuris endise sprindiässa Jaan Kirsipuu ja koos temaga Eesti koondist tüüriva Rene Mandri abiga, kes Eesti ratturitest suutis ennast ületada, kes jooksis lati alt läbi ja kaua kestab Taaramäe-Kangerti hegemoonia aasta parima meesratturi valimisel.


description: Evald Tipneri jalgpalli karikavõistlustel selgus täna kolm veerandfinalisti.

title: Paide Linnameeskonnal Infoneti duubliga probleemi ei tekkinud

maintext:
Eesti jalgpalli valitsejaks pürgija edu saladused
Eesti jalgpallimeistrivõistlustel on läbi aastate valitsenud peaasjalikult FC Flora ja FC Levadia, kes on vastavalt kümne ja üheksa tiitlivõiduga ka siinsed edukaimaid vutiklubid. Juba mitu aastat tagasi tuli võimsalt pildile Nõmme Kalju ning Ida-Virumaa tiimide praeguse taandarengu järel on koduliigas neljandaks suureks kerkinud FC Infonet.


description: 21.-23. oktoobril peetakse Tallinna spordihallis naiste epeevehklemise MK-etapp Tallinna Mõõk, mis toimub juba 47. korda. Võistlusele on registreerunud 178 epeenaist 32 riigist. Turniiri ajaloo jooksul võisteldakse esmakordselt naiste epees.

title: Tallinna mõõka jahib 178 naist 32 riigist

maintext:
Kohal on maailma esikümnest kuus vehklejat, teiste seas ka Rio olümpiamängude hõbemedaliomanik itaallanna Rossella Fiamingo. Maailma esikolmekümnest on kohal aga 15 sportlast.
Individuaalselt on võistlusele registreerunud 19 Eesti naisvehklejat. Turniiri teise päeva ehk otse 64 parema sekka on tänu maailma reitingule koha kindlustanud Irina Embrich, Erika Kirpu, Kristina Kuusk ja Katrina Lehis. Julia Beljajeva peab edasipääsuks läbima ka kvalifikatsiooniturniiri.
Võistkondi on registreerunud 21. Kohal on kõik maailma esikümnesse kuuluvad naiskonnad.
Individuaalturniiri eelringid algavad reedel 21. oktoobril ja põhiturniir peetakse laupäeval 22. oktoobril. Võistkonnavõistluse võitja selgitatakse välja pühapäeval 23. oktoobril. Sissepääs Tallinna spordihalli on kõigile tasuta.


description: Saaremaa rallil kolmanda koha saanud Rainer Aus ja Simo Koskinen polnud oma etteastega rahul. Seitsmendal kiiruskatsel tehti viga ja kaotati teine koht Miko-Ove Niinemäele. Koskinen teatas, et lõpetab karjääri, kuid Aus selles nii kindel polnud.

title: Videointervjuu: Koskinen lõpetas karjääri, Aus lubab peeglisse vaadata

maintext:
«Natukene olen pettunud, kuna ise korraldasin selle jama. Lõhkusin seitsmendal kiiruskatsel rehvi ja lasin Niinemäe mööda. Ise olen süüdi, peab endale otsa vaatama. Kiirus oli hea, kuid üks apsakas mängis koha kätte,» rääkis Aus Postimehele.
Kas karjääri lõpetanud Koskinenil natukene kripeldama ei hakka, kui Aus järgmisel aastal mõne teise mehega sõidab? «Ma loodan, et ta ei sõida kellegi teisega,» muigas Koskinen. «Eks ikka kripeldab. Arvan, et nädal enne rallit on ikka liblikad kõhus, sest tahaks ise ka minna. Aga üks etapp elus on läbi. Kõik.»
Aus ei olnud nii kindel, et Koskinen päriselt spordist kaob: «Ma ei tea, mida tähendab karjääri lõpetamine. Olen ennegi näinud neid mehi, kes karjääri lõpetavad ja siis jälle mõne ralli kaasa teevad. Eks tal kunagi isu tagasi tuleb.»


description: Ameerika jalgpallis on kombeks, et sportlased jagavad mängujärgseid kommentaare oma riietusruumis. Postimees püüdis Londonis asuva Wembley staadioni sisemuses kinni Margus Hundi, et kõige värskemaid emotsioone koguda.

title: Videointervjuu riietusruumist: Hunt oma tööpäevaga rahule ei jäänud

maintext: «Wembley staadioni meeleolu oli just selline nagu USAs. Kõik oli täpselt nii nagu kodus. Meie olime kodumeeskond ja siinne rahvas sai hea ülevaate, milline Bengalsi tavaline mängupäev välja näeb. Rahvas elas mõnusalt kaasa, kuid meie peame ikkagi tegema oma tööd,» rääkis ta. Kuidas Hunt ise oma tööpäevaga rahule jäi? «Nii ja naa. Minu arvates ei olnud kõige parem mäng. Mu enda meelest ei ole muidugi paljud mängud kõige paremad, kuid lõpuks saan tavaliselt ikka positiivse hinde.»


description: Kalev/Cramo korvapallimeeskond alustas VTB Ühisliiga hooaega 86:72 võiduga Permi Parma üle. Kalevi liider oli 29 punkti visanud Demonte Harper, Vitali Ljutõtš viskas 16 ja Rain Veideman 11 punkti.

title: Harper vedas Kalev/Cramo Ühisliiga avamängus võiduni

maintext:
Enne mängu:
Permi näol on tegemist Ühisliiga uustulnukaga ja seega on Kalevi jaoks tegemist hea võimalusega kohe sarjas punktiarve avada. Samas on valitseva Eesti meistri senine mäng olnud veel väga krobeline, sest näiteks koduliiga avakohtumises lonkas koostöö tugevalt ja nii jäädi üllatavalt kindlalt 66:82 alla AVIS Raplale.
«Kahju, et selline mäng tuleb juba nii vara,» nentis Kalevi peatreener Alar Varrak. «Mängus tekib veel palju olukordi, kus me pole platsil ühel lainel. Selleni jõudmine pole lihtne.»
Mullu Venemaa tugevuselt teises liigas pallinud Permi meeskond koosneb peamiselt kodumaistest palluritest, keda ainsa leegionärina toetab serblane Anilo Andjusic. 25-aastane mees on viimastel aastatel mänginud muuhulgas ka Hispaania, Itaalia ja Poola klubides ning peaks olema üks Permi peamisi liidreid.
«Võrreldes meiega on Perm vastupidises olukorras. Nende koosseis pole meiega võrreldes ilmselt parem, kuid nad on hästi kokku mänginud. Võrreldes möödunud hooajaga on vahetunud vaid mõni mängija,» rääkis Varrak, kelle käsutuses on videod Permi meeskonna mängudega hooajaeelsel kontrollturniiril.
Ühisliigas osaleb tänavu 13 meeskonda. Seega ootab Kalevit tugevas sarjas 24 kohtumist. Nagu ikka, pääseb kohamängudele põhiturniiri kaheksa paremat meeskonda.


description:
USAs Austinis peetud vormel-1 etapil teenis kindla võidu Mercedese piloot Lewis Hamilton. Teisena tuiskas üle finišijoone tema tiimikaaslane Nico Rosberg ning kolmandana tõusis poodiumile Daniel Ricciardo Red Bullil. Hamilton on nüüd MM-sarjas võitnud karjääri jooksul 50 etappi.

Austini vormel- etapi lõppseis: 1. Lewis Hamilton, 2. Nico Rosberg, 3. Daniel Ricciardo, 4. Sebastian Vettel, 5. Fernando Alonso, 6. Carlos Sainz, 7. Felipe Massa, 8. Sergio Perez, 9. Jenson Button, 10. Romain Grosjean.

MM-sarja üldarvestuses jätkab liidrina Rosberg, kes edestab kolm etappi enne hooaja lõppu Hamiltoni 26 punktiga.

MM-sarja üldseis Austini etapi järel: 1. Nico Rosberg 331 punkti, 2. Lewis Hamilton 305, 3. Daniel Ricciardo 227, 4. Sebastian Vettel 177, 5. Kimi Räikkönen 170, 6. Max Verstappen 165, 7. Sergio Perez 84, 8. Valtteri Bottas 81, 9. Nico Hülkenberg 54, 10. Fernando Alonso 52.

title: Hamilton võitis USA etapi ja vähendas Rosbergiga vahet

maintext:
Enne sõitu:
Hamilton oli kvalifikatsioonis omaette klassist ja edestas Rosbergi 0,216 sekundiga. Kolmandast-neljandast ruudust stardivad Red Bulli mehed Daniel Ricciardo ja Max Verstappen, nende järelt Ferrari sõitjad Kimi Räikkönen ja Sebastian Vettel.
Hamilton stardib tänavu esikohalt juba üheksandat korda, ent on suutnud parima stardikoha etapivõiduks muuta vaid kolmel korral. Rosbergi sama näitaja on kaheksast kuus. Kokku on sakslane tänavu noppinud üheksa ja britt kuus etapivõitu, lisaks neile on tänavu korra poodiumi kõrgeimale astmele tõusnud Verstappen ja korra Ricciardo.
Austini rada on samas olnud Hamiltonile seni õnnelik, sest seal on sõidetud neljal korral ja kolm korda on võitnud just Hamilton, sealhulgas mullu, kui parimalt stardikohalt läks rajale Rosberg. Mullu kindlustas Hamilton tiitli just USAs, kui sõita jäi veel kolm etappi nagu tänavugi.
Enne nelja viimast etappi on Rosbergi edu üdltabelis Hamiltoni ees 33 punkti. Kuna etapivõidu eest saab 25 ja teise koha eest 18 punkti, tähendab see, et isegi kui Hamilton võidaks kõik neli allesjäänud etappi, piisaks Rosbergile tiitliks ka teistest kohtadest.


description: Täna kell 13.00 lüüakse Helsinkis Myllypuro staadionil pall mängu Euroopa 2. Põhjadivisjoni mängus Eesti ja Soome ragbikoondiste vahel.

title: Eesti ragbikoondis kohtub täna võõrsil Soomega

maintext:
Vanade rivaalide varasematest kohtumistest on Eestil kaks kaotust ja üks võit. Eesti koondise peatreener Ray Dickson ütles, et soomlaste vastu mängib Eesti palju agressiivsemalt ja lahtisemalt kui on seda teinud varasemates mängudes. «Meil oli Soomega mänguks teha palju tööd, kuid poisid on valmis, terved ja vägagi ootavad seda mängu. Me oleme selles mängus ründavam pool,» mainis Dickson.
Eesti ragbikoondis lõpetab oma pika hooaja Euroopa Meistrivõistluste 2. Põhjadivisjonis mänguga vana rivaali Soome vastu. Eesti jookseb väljakule oma kõige tugevamas koosseisus, koondise ridades on tagasi vigastustega varem eemal olnud Luke Veebel ja Jaan Lorens. Lisaks punktidele Euroopa meistrivõistlustel on Euroopa 2. divisjoni mängud samaaegselt ka 2019. aasta World Rugby Cup kvalifikatsioonimängud.
Eesti Ragbiliidu president, samuti täna koondise eest väljakule jooksev, Ragnar Toompere ütles, et Soome vastu saadav kaotus paneks meie esialgse eesmärgi - 2. Põhjadivisjonis püsima jäämise tõsise löögi alla. «On teada, et meie alagrupikaaslased Taani ja Ungari peaks meist olema tasemelt märkimisväärselt tugevamad. Norra, Eesti ja Soome moodustavad aga omavahelise miniliiga, kellest selgub 2. divisjoni väljalangeja. Kuna Soome on Norrale juba kaotanud, siis neil on selg rohkem vastu seina, kuna kevadel ootavad ees mängud Ungari ja Taaniga. Meile jääb õnneks mäng veel Norraga vigade paranduseks,» lisas Toompere.
Võit Soome vastu tõstaks kindlasti meeskonna sisekliimat ja usku meie võimetesse, arvab liidu president. «Varakevadine mäng Oslos Norraga muutub tänu sellele mänguks, kuhu me lisapunkte tooma sõidame tsementeerimaks oma positsiooni, et siis järgmises tsüklis juba grupivõidust unistada ja see läbi 2019. aasta World Rugby Cup (RWC 2019) playoffidesse jõuda. See oleks aga Eesti ragbile ülisuur samm edasi,» mainis Toompere.


description: Jalgpalli Eesti meistriliigas tänu keskkaitsja Maximiliano Ugge 91. minuti väravale tabeli viimasest Rakvere Tarvast 2:1 jagu saanud ja tänu sellele endiselt tiitliheitluses püsiva Nõmme Kalju ründaja Ats Purje lausus pärast kohtumist antud intervjuus, et Kalju mängijaid vaevab viimastes mängudes võidukohustus.

title: Ats Purje dramaatilisest võidust: terve meie pink oli infarkti äärel

maintext:
«Me ei oodanud kerget mängu, teadsime, et nad peavad kaitses südilt vastu. Lõime kiire värava ära ja arvasime, et tuleb lihtsalt teine-kolmas ka. Aga siis ei saanud enam üldse sisse. Ja kui nad siis ära lõid, oli meil terve pink infarkti äärel! Aga õnneks Ugge päästis meid ilusa väravaga, väga tähtsad kolm punkti!» rääkis Purje.
Vaata videost, miks Kaljul Purje arvates väravate löömisega raskusi on, mida ta arvab tihedast mängugraafikust, mida ootab laupäevasest mängust Tartu Tammekaga ja milline on tema nägemus ülipõnevast tiitliheitlusest.


description: MM-valiksarja alustuseks Eestit koguni 5:0 võitnud Bosnia ja Hertsegoviina jalgpallikoondis kaotas teises voorus võõrsil koguni 0:4 Belgiale. Kui Eesti alistas reedel Gibraltari samuti 4:0, siis kolmandas H-grupi mängus oli Kreeka kodus 2:0 üle Küprosest. Esmaspäeval kohtub Eesti Lilleküla staadionil just Kreekaga.

title: Eestit nüpeldanud Bosnia sai Belgias korraliku sauna

maintext:
Belgia läks Bosnia vastu 26. minutil 1:0 juhtima Emir Spahici omaväravast, skoori tegid ka Eden Hazard (29.), Toby Alderweireld (60.) ja Romelu Lukaku (79.). Kreeka väravad lõid Küprose vastu Konstantinos Mitroglou (12.) ja Petros Mantalos (42.).
H-gruppi juhivad Belgia ja Kreeka 6 punktiga, Eestil ja Bosinal on koos 3, Küprosel ja Gibraltaril on punktiarve avamata.
Teised grupid:
A-grupp:
Holland - Valgevene 4:1 (Promes 15., 31., Klaassen 56., Janssen 64. - Rios 47.)
Prantsumaa - Bulgaaria 4:1 (Gamiero 23., 59., Payet 26., Griezmann 38. - Aleksandrov 6.)
Luksemburg - Rootsi 0:1 (Lustig 58.)
Tabeliseis: Holland 4, Prantsusmaa 4. Rootsi 4, Bulgaaria 3, Valgevene 1, Luksemburg 0
B-grupp:
Portugal - Andorra 6:0 (Ronaldo 2., 4., 47., 68., Cancelo 44., Silva 86.)
Läti - Fääri saared 0:2 (Nattestad 19., Edmunsson 70.)
Ungari - Šveits 2:3 (Szalai 53., 72. - Seferovic 51., Rodriguez 67., Stocker 90.)
Tabeliseis: Šveits 6, Fääri saared 4, Portugal 3, Läti 3, Ungari 1, Andorra 0)


description: Poksi üliraskekaalu oodatud tiitlimatš Vladimir Klitško ja Anthony Joshua vahel toimub kõige varem järgmisel aastal, kirjutab BBC.

title: Klitško vigastus lükkab suure poksilahingu kevadesse

maintext:
Kui mõne aja eest levisid jutud, et osapooled on kokkuleppele lähedal ja matš toimub 10. detsembril, siis nüüd selgus, et Klitško vigastus ei luba mehel tänavu ringi tulla. Lisaks oodatakse WBA otsust, kuna seni pole veel kindel, kas organisatsioon on nõus mängu panema ka oma maailmameistrivöö. «Ilmselt toimub matš märtsis või aprillis,» teatas promootor Eddie Hearn. Tema sõnul võib kahe olümpiavõitja, Klitško ja Joshua, matši ametlik kinnitus tulla juba sellel nädalal.
«Teatame kevadel toimuvast matšist ning anname kõigile piisavalt aega, et selleks valmistuda. Ilmselt toimub matš suurel staadionil. Olen kindel, et kevadel saab see teoks,» jätkas Hearn. Võimaliku võistluspaigana tõi ta välja Cardiffis asuva Milleniumi staadioni, kuna sellel on ka katus.
Joshua valduses on hetkel IBFi meistrivöö, kuid vakantsed on WBO ja WBA tiitlid. Võimalik, et Klitško ja Joshua matšil lähevad loosi ka kaks viimast. WBC maailmameister on hetkel Deontay Wilder.


description: Kuigi Kalev/Cramo esitused on võrreldes oktoobri algusega mõnevõrra paremaks läinud, anti eile Ühisliigas käest täiesti võidetav mäng. Mitte et Minski Tsmoki oleks kehv võistkond, aga lisaajale läinud matši otsustavatel hetkedel tegid kalevlased lubamatult palju praaki.

title: Kalev/Cramo eksis Minskis liialt ja sai teise kaotuse

maintext:
Kahevõistlejad liiguvad ühtse koondise poole
Kahevõistluse juunioride MMil kolm pronksi võitnud Kristjan Ilves püüab teha arengus järgmist sammu. Treenerist isa Andrus Ilvesega on nad suusaliidu abil suutnud koondada enda ümber tiimi, mille uusim liige on suurte kogemustega suusatreener Anatoli Šmigun. Koostöö Kristina Šmigun-Vähi suurte võitude taga oleva mehega on kestnud paar kuud ning esimesed tulemused olevat juba näha.


description: Eesti koondislased Martti Juhkami ja Renee Teppan olid taaskord võtmemängijad, kui Innsbrucki Hypo Tirol saavutas Austria meistriliigas kaks võitu, jätkates viie vooru järel täiseduga. Reedel peetud mängus kogus Juhkami mängu parimana 16, laupäeval toimunud kohtumises oli omakorda mängu resultatiivseim Teppan, kelle arvele märgiti 26 punkti.

title: Martti Juhkami ja Renee Teppan tõusid Austrias klubi parimateks

maintext:
Reedel läks Tirol kodusaalis vastamisi seni võiduta püsiva Weizi VBC-ga, kellele loovutati geimides vaid 15, 18 ja 19 punkti. Üleplatsimängijaks kerkinud Eesti koondislane Martti Juhkami panustas võitu 16 punkti, jäädes mängu parimana 12 silmaga plusspoolele. Eestlane realiseeris 18-st rünnakust 10 (56%) ja lisas koguni kuus ässpallingut. Teine koondislane Renee Teppan reedel väljakul ei käinud, kirjutas Volley.ee.
Eilses vastasseisus võttis Tirol koduväljakul vastu kuue punktiga tabeli keskossa kuuluva Klagenfurti VBK Wörther-See-Löweni. Sarnaselt reedesele kohtumisele ei tekkinud Innsbrucki meeskonnal probleeme, kui vastane kogus geimides vaid 20, 18 ja 18 punkti. Rünnakul suurepärase etteaste teinud Teppan lõi 34-st tõstest maha 25 (74%) ja lisas ühe blokipunkti. Üleplatsimängijaks tõusnud eestlase kasutegur oli kohtumise parim +22. Juhkami alustas eilses kohtumises algkoosseisus esimeses ja teises geimis, tuues võitjatele kuus rünnaku (50%) ja kaks blokipunkti.
Viie vooru järel täisedu 15 punkti kogunud Tirol hoiab tabelis teist kohta. Samad punktid on kirjas ka suurimal rivaalil Bleiburgi SK Posojilnica Aich/Dobil, kes viies mängus ühtegi geimi veel loovutanud ei ole.


description: Eesti naiste epeevehklemise koondise peatreener Kaido Kaaberma kinnitas nädalavahetusel Tallinna MK-etapil võistlevasse naiskonda Irina Embrichi, Katrina Lehise, Kristina Kuuse ja Erika Kirpu.

title: Lehis pääses epeenelikusse, Beljajeva jäi välja

maintext:
Valiku tegi ta uue hooaja edetabeli põhjal, kuhu läksid arvesse Embrichi võiduga lõppenud kodused karikavõistlused ja Oslo turniir, mille võitis Lehis. Seega, Rio olümpiaga võrreldes jäi naiskonnast välja Beljajeva ja sisse pääses Lehis, vahendas ERRi spordiportaal ETV spordiuudiseid.
Just Tallinna Mõõgaks valmistuvad Lehis ja Kuusk testisid täna esimestena ära kuue kuuga valminud ja 1,1 miljonit maksma läinud Haapsalu uue vehklemishalli võimalused ja Lehis tunnistas treeningu järel, et uued olud on võõrad, kuid seda muidugi heas mõttes. «Alguse asi, ei ole harjunud vehklema nende radade peal kodus ja tuled on teistpidi kui teises saalis,» ütles Lehis.


description: Keenia jooksja Rita Jeptoo võistluskeeldu pikendati 2018. aastani.

title: Dopinguga vahele jäänud Bostoni maratoni võitja võistluskeeldu pikendati

maintext: 35-aastane Jeptoo, kes jäi vahele EPO tarvitamisega, kandis juba varasemalt võistluskeeldu, mis oleks pidanud lõppema mõne päeva pärast. Eurosport teatas aga, et nii Bostoni kui Chicago maratoni võitnud keenialanna keeldu pikendati ning ta ei tohi võistlustel osaleda 2018. aasta 30. oktoobrini. Mõlema maratoni võidud võeti Jeptoolt ära ja lisaks määrati talle 12 400 inglise naela suurune rahatrahv.


description: Eesti meeste käsipallimeistrivõistlustel saab sel nädalal esimene ring ühele poole. Teisipäeval võõrustab Aruküla HC Kehra/Horizon Pulp&Paperit ning neljapäeval Tallas Põlva Servitit ning Tapa Viljandit.

title: Käsipalli meistriliigas saab läbi esimene ring

maintext:
18.10 kell 19:00. Aruküla - HC Kehra/Horizon Pulp&Paper (Aruküla Põhikool)
Kui avaringi viimane voor ei paku üllatusi, lõpetavad Kehra, Viljandi ja Viimsi avaringi nelja võidu peal. Kehra peatreener Indrek Lillsoo sõnas, et tabelis 2.-4. kohal paiknevad meeskonnad on hooaja alguses näidanud kõikuvat mängupilti.
«Üllatavalt kindlalt on mõni mäng tulnud ühele poole ja teine mäng läinud teisele poole. Samas on pinget palju ja ma usun, et kõik kolm võistkonda näevad võimalust ka Põlvat võita, kui õnnestub oma mängujoonisest lõpuni kinni pidada,» sõnas Lillsoo ja lisas, et eelmisel nädalal saadud võit Viimsi üle näitas talle, et meeskond leiab aina paremat mängurütmi. «Kui tiim on ühe eesmärgi eest väljas ja võitleb, siis tuleb hea tulemus isegi juhul, kui pole konkreetselt parim päev.»
Aruküla pole suutnud avaringis võiduarvet avada. Peatreener Toivo Järv tunnistas, et teisipäeval on Kehra vastu ilmselt liigne luksus võidulootust hellitada. «Samas on igast mängust midagi õppida. Peame kogemusi omandama, et mingil hetkel hakata järjest vastastelt ikkagi punkte noppima.»
20.10 kell 18:40. HC Tallas - Põlva Serviti (Kuristiku Gümnaasium)
Koduliigas kaotuseta jätkava Põlva Serviti mängumees Kristjan Muuga sõnas, et oktoobris on tiitlikaitsjale sattunud kergemad vastased, mis on meeskonna toonusele hästi mõjunud. «Kui september väsitas korralikult ära, siis nüüd on ikka oluliselt kergem olnud. Põhimehed on saanud rohkem puhata ning varumehed on teeninud mänguaega.»
Kuigi Eestis pole Serviti sel hooajal veel ühtegi kaotust teeninud, pole meistriliiga avaring Muugas võitmatuse tunnet tekitanud. «Võidud oleme kätte saanud, aga mängud on päris kõikuvad olnud. Mõnikord on rünnak alt vedanud ja teinekord oleme omakorda kaitses hätta jäänud. Päris head stabiilsust polegi me leidnud. Kõige tähtsam on muidugi see, et oleme võidupunkte noppinud.»
Meistriliiga debütant HC Tallas lõpetab avaringi suure tõenäosusega ühe võiduga, mis teeniti Aruküla üle. «Selle hooaja mängud meistriliigas on näidanud, et me ei ole kellelgi lasknud endale palju väravaid visata, kuid pole ka ise suutnud palju skoori teha. Kui suudame oma väravaarvet suurendada, siis võime ka edaspidi punkte noppida.»
20.10 kell 19:00. SK Tapa - Viljandi HC (Tapa Spordikeskus)
Tapa on meistriliiga avaringis teeninud kaks võitu ning peatreener Elmu Koppelmann tõdes, et mulluse hõbedameeskonna vastu on võidulisa raske loota. «Viljandi on keeruline vastane ja kvaliteedilt kindlasti tugevam kui Tapa. Lisaks pole ma kindel, kas saan oma kõige tugevamat koosseisu kasutada.»
Avaringi suure tõenäosusega viiendal positsioonil lõpetava Tapa peatreener vaatas hooaja esimesele faasile tagasi kahetiste tunnetega. «Selle koosseisu ja treenituse pealt võtsime maksimumi. Lootsin, et suudame mõnele tugevamale ka paremini vastu saada, aga esialgu polnud selleks võimekust. Samas suutsime Kehra ja Viimsiga mitukümmend minutit päris võrdselt mängida.»
Viljandi peatreener Marko Koks sõnas, et nende meeskond rihib esimese poolaasta tippvormi detsembri alguses toimuvaks karikavõistluste finaalturniiriks ning mängud kergemate vastastega võimaldavad ehk taas leida mängulusti. «Kuni novembri alguseni mängime veel kolm korda Tapaga ja korra Tallasega. Mõistagi ei alahinda me vastaseid, aga ehk aitavad need mängud meeskonnal vormi taastada.»


description: Reedel toimus Tallinnas traditsiooniline korvpallikonverents, kus olid teiste teemade hulgas arutluse all ka Eesti korvpallikoondise suvised tegemised ning mitme mängija otsus koondisekohast loobuda.

title: Tiit Sokk: koondisest loobumine on rumalus

maintext:
Korvpalliliit võttis konverentsi kokku pressiteate vahendusel, kust selgus, et nii Indrek Visnapuu, Tiit Sokk kui ka Mait Käbin olid oma sõnavõttudes resoluutsed, öeldes, et koondisesse tulek on nii elementaarne, esmane asi, et sellest loobumisele nemad ei suudaks isegi mõelda.
Konverentsi lõpetas samal teemal Eesti koondise peatreener Tiit Sokk, kes sõnas samuti, et koondises mängimine peaks olema iga mängija eesmärk. «Koondises osalemisest loobumine on karuteene iseendale, sisuliselt on see rumalus,» nentis Sokk.


description: Renault vormel-1 meeskond on huvitatud Nico Hülkenbergi palkamisest. Autospordi andmetel on tehing lähedal ning ametlikult kinnitatakse see enne USA etappi.

title: Sakslasest vormelipiloot on lähedal meeskonna vahetamisele

maintext:
Hülkenbergil on tegelikult järgmiseks hooajaks kehtiv lepib Force Indiaga, kuid tõenäoliselt on lepingus kirjas klausel, mis võimaldaks tal meeskonda vahetada. Renault soovib Hülkenbergi palgata kaheks aastaks võimalusega lepingut veel aastaks pikendada.
Renault lähenes ka Toro Rosso piloodile Carlos Sainzile, kuid Red Bull ei lase meest minema, kuna näeb Sainzis pikaajalist projekti. 2010. aastal Williamsiga debüteerinud 27-aastane Hülkenberg on osalenud 111 F1 etapil. Pärast Williamsit liitus ta Force Indiaga, käis aastaks ka Sauberis ning naases siis 2014. aastal jällegi Force Indiasse.


description: Tartu Ülikooli Akadeemilise Spordiklubi ridadesse kuuluv Tea Lang krooniti Slovakkia linnas Trnavas cyclo-crossi Euroopa meistriks veteranide arvestuses.

title: Eesti naisrattur tuli cyclo-crossis Euroopa meistriks

maintext:
Zahovaiko: vineeriärimees ja vabariigi parim ründaja
«Minusugune treenimata mees ei tohiks nii palju väravaid lüüa. Ma ei taha olla ülbe, kuid profimeeskonnas oleks ma praegu ilmselt juba 30 väravat löönud,» ütleb 34-aastane amatöörjalgpallur Vjatšeslav Zahovaiko. Kogenud vanameister toob suurepäraselt esile Eesti jalgpalli meistriliiga ilu ja valu. Nauditav on vaadata, kuidas vineeriäris tegutsev mees Paide Linnameeskonna eest mängides särab, kuid samas tekib küsimus: kuidas see üldse võimalik on? Juba mitmendat aastat amatöörjalgpallurina tegutsev Zahovaiko on 19 värava ja 12 resultatiivse sööduga koduse liiga parim ründav mängija. Kus on need noored, kes pidanuks piltlikult öeldes Zahovaiko väljakult minema lööma? Hooaja lõpus lahkub meister vabatahtlikult ja sirge seljaga areenilt.


description: Rannar Uusna võitis sel nädalavahetusel Hollandis lõpplahenduse saanud enduro Euroopa meistrivõistlustel hõbeda klassis E3 Senior.

title: Rannar Uusna võitis enduro Euroopa meistrivõistlustel hõbeda

maintext:
28. ja 29. oktoobril peeti Hollandis Harfsenis enduro EM-i neljas ja viimane etapp. Uusna (KTM) läks võistlusele vastu oma klassi teisel positsioonil, kaotades liidrile Maurizio Micheluzile (Itaalia) 22 punktiga.
Harfsenis ootas nii Uusnat kui E2/E3 Juunior klassis osalenud Priit Bienet (Husqvarna) ees kaks väga pikka päeva (7:35 tundi sõiduaega) 80-kilomeetrisel ringil. Pinnas pakkus nii mulda, liiva kui tuhka ning rajad läksid suure võistlejate koormuse all (420 osalejat läbis trassi kokku 6 korda) väga auku. Üllatuslikult palju oli maastikul metsa, iseloomulik oli veel ka see, et rajad olid maha märgitud väga kitsalt, eriti laiaks kurve lasta polnud võimalik. Lisaks hakkas esimese päeva õhtul sadama uduvihma ning viimasel ringil muutus nähtavus hämaras kehvaks.
Harfsenis oli Uusna esimesel päeval oma klassis neljas ja teisel kuues, kuid EM-arvestuses kindlustas hõbemedali. «Rajad läksid nii auku, mida pole isegi unes näinud. Tänu sellele loksutas igasuguseid huvitavaid asju tsiklil lahti ning suutsin ka paar head kändu sumbutajaga üles leida,» rääkis Uusna pärast võistlust. «Pärast esimest päeva oli juba Euroopa enduro meistrivõistluste hõbemedal käes, teine päev oli seega pingevaba ning kasutasin seda rohkem kogemuste saamiseks.»
Biene oli esmakordselt võistlustules uue Husqvarnaga ning osales esimest korda ka suuremas E2/E3 klassis, olles esimesel päeval 11. ja teisel 9. «Esimene võistlus uue 350ccm Husqvarnaga oli super, liivas see ikka tirib käed väga sirgeks,» kommenteeris Biene pärast võistlust.


description: Uus võistlussüsteem, vanad tuttavad soosikud, ei ühtegi eestlast, neli lätlast – neist üks abitreener – ja terve meeskond Leedust. Selline on täna algav korvpalli Euroliiga, siinsete korvpalligurmaanide maiuspala.

title: Euroopa korvpalligurmaanide maiuspala jõudis uude ajastusse

maintext:
Põrgus käidud, tagasi taevas
Kõik pika koondisetsükli ajal läbi elatud raskused langevad hetkega mängijate õlult ning lahti läheb võidutants. Tondiraba halli tulnud täismaja ehk pea 5800 pealtvaatajat skandeerib lakkamatult «Eesti! Eesti!». Peatreener Gheorghe Cretu ohkab kergendunult, surub vastaste treeneritega kätt ja saab alles siis meeskonna juurde juubeldama minna.